**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete *2021. június 17-én 14 órakor* (Budapest, XX., Kossuth Lajos tér 1., I. em. 63-64.) megtartott rendkívüli ***nyílt*** üléséről.

Jelen vannak: Szabados Ákos polgármester, Kovács Eszter alpolgármester, Nemes László alpolgármester, Bánó Miklós, Buc-Horváth Gabriella, Ettvel Zoltán Jenő, Fekete Katalin, Fekete László, Juhák Tamás István,, Juhász Lajosné, Kellner Katalin, Komoróczy László, Mach Péter, Nagy Lászlóné, Nemesné Németh Judit, Somodi Klára, Szőnyi Attila.

Távol van: Csaszny Márton.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket. Megállapítja, hogy 17 képviselő van jelen az ülésteremben, az ülés határozatképes. Csaszny Márton képviselő jelezte távolmaradását. Köszönti a megjelent vendégeket, külön köszönti Makádi Katalin kerületi kapitányságvezető asszonyt, valamint dr. Hiller István országgyűlési képviselő urat. Nagy öröm számára, hogy hosszú hónapok után újra egymás arcába mosolyoghatnak, már amennyire ezt a maszk engedi, megjegyzi, hogy Ő a legszélesebb mosollyal üdvözli a jelenlévőket. Higgyék el, úgy hiányoztak neki, mint egy falat kenyér! Sokszor volt az az érzése, hogy a legjobb lenne egy képviselő-testület nélküli önkormányzat, de rájött arra, hogy ez nem így van! Reméli, hogy a mai döntések a kerület épülését és javulását szolgálják.

A frakcióvezetőkkel egyeztetett módon a képviselő-testületi ülés meghívójában szereplőkkel ellentétben kéri, hogy a következő sorrend alapján tárgyalják az előterjesztéseket. Elsőként a „Beszámoló a két ülés között eltelt időszak munkájáról”, másodikként az „Önálló képviselői indítvány - Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatról szóló 26/2019. (XI. 29.) önkormányzati rendelete módosítására”, harmadikként a „Javaslat a József Attila Nyelvoktató Nemzetiségi Általános Iskola által használt ingatlan további hasznosítására” című napirendet, negyedikként a „Bizottságok beszámolói, tagcserék, kérdések, bejelentések, interpellációk” című előterjesztést, ötödikként a „Javaslat a Pesterzsébeti Gyermekmosoly Óvoda intézményvezetői feladatainak ellátására vonatkozó pályázatok elbírálására” és hatodikként a „Javaslat bizottsági elnök visszahívására és új bizottsági elnök, valamint tanácsnok megválasztására” című előterjesztéseket.

*Kérdés, hozzászólás nem hangzik el.*

Szabados Ákos: Szavazásra teszi fel annak elfogadását, hogy első napirendként tárgyalják a „Beszámoló a két ülés között eltelt időszak munkájáról”, másodikként az „Önálló képviselői indítvány - Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatról szóló 26/2019. (XI. 29.) önkormányzati rendelete módosítására”, harmadikként a „Javaslat a József Attila Nyelvoktató Nemzetiségi Általános Iskola által használt ingatlan további hasznosítására” című napirendet, negyedikként a „Bizottságok beszámolói, tagcserék, kérdések, bejelentések, interpellációk” című előterjesztést, ötödikként a „Javaslat a Pesterzsébeti Gyermekmosoly Óvoda intézményvezetői feladatainak ellátására vonatkozó pályázatok elbírálására” és hatodikként a „Javaslat bizottsági elnök visszahívására és új bizottsági elnök, valamint tanácsnok megválasztására” című előterjesztéseket.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

Szavazásra teszi fel az egész módosított napirend elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**193/2021. (VI.17.) Ök. sz. határozat**

a Képviselő-testület

I. a 2021. június 17-ei ülésén az alábbi napirendi pontokat tárgyalja:

1. Beszámoló a két ülés között eltelt időszak munkájáról
2. Önálló képviselői indítvány - Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatról szóló 26/2019. (XI. 29.) önkormányzati rendelete módosítására
3. Javaslat a József Attila Nyelvoktató Nemzetiségi Általános Iskola által használt ingatlan további hasznosítására
4. Bizottságok beszámolói, tagcserék, kérdések, bejelentések, interpellációk
5. Javaslat a Pesterzsébeti Gyermekmosoly Óvoda intézményvezetői feladatainak ellátására vonatkozó pályázatok elbírálására
6. Javaslat bizottsági elnök visszahívására és új bizottsági elnök, valamint tanácsnok megválasztására
7. Javaslat a Budapest XX. kerületi Építési Szabályzat (KÉSZ) 2020/1 sz. módosításának jóváhagyására
8. Javaslat a településkép védelméről szóló 17/2019. (V. 21.) önkormányzati rendelet módosítására
9. Javaslat a XXXII. nyári olimpiára kvalifikált sportoló támogatására
10. Javaslat Pesterzsébet Önkormányzata Gazdasági Működtető és Ellátó Szervezet (GAMESZ) Alapító Okiratának módosítására
11. Javaslat a Jahn Ferenc Dél-pesti Kórház támogatására
12. Javaslat a 060/2020. (VII.02.) Ök. sz. határozattal elfogadott közép- és hosszú távú vagyongazdálkodási terv felülvizsgálatára
13. Javaslat az Erzsébeti Spartacus Munkás Testedző Kör Sportegyesület 2020. évi beszámolóinak elfogadására a Hullám Csónakházak, a Pesterzsébeti Uszoda, valamint a Pesterzsébeti Jégcsarnok vonatkozásában
14. Javaslat a Bp. XX. Kossuth Lajos u. 68. szám alatti lakóingatlan (172404 hrsz) hasznosítása érdekében lefolytatott pályázat eredményének megállapítására
15. Javaslat tulajdonosi hozzájárulás megadására a Budapest XX. kerület, Ady Endre u. 98. szám alatti iskola ingatlanára riasztó végpont telepítéséhez
16. Javaslat megállapodás megkötésére a DHK Zrt-vel
17. Javaslat a lakossági sütőolaj gyűjtőpontok helyének kijelölésére
18. Javaslat a JCDecaux Hungary Zrt. által létesítendő utasvárók új helyszíneire vonatkozó 157/2020. (X.22) Ök. számú határozat módosítására, és a 146/2021. (IV.01.) Ök. számú határozat visszavonására
19. Javaslat a Budapest XX. Dessewffy u. 56. (Vécsey utca 16-22.) szám alatti (176715 hrsz) helyiség ismételt használatba adására
20. Javaslat a Bp. XX. Nagysándor József u. 118. szám alatti ingatlan értékesítése érdekében lefolytatott pályázati eljárás eredményének megállapítására
21. Javaslat az Erzsébeti Spartacus Munkás Testedző Kör (ESMTK) támogatására
22. Javaslat diákok nyári foglalkoztatásának támogatására

23. Tájékoztató a H6/H7 hévfejlesztési projekt ügyében

Felelős: Szabados Ákos polgármester

Határidő: azonnal

Szabados Ákos: A „Beszámoló a két ülés között eltelt időszak munkájáról” című előterjesztés megtárgyalása idejére az ülés vezetését átadja Kovács Eszter alpolgármester részére.

Kovács Eszter: Az ülés vezetését átveszi, megadja a szót Szabados Ákos polgármester részére.

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

**Tisztelt Képviselő-testület!**

**Tisztelt Alelnök Úr!**

A koronavírussal kapcsolatosan elvégzett legfontosabb feladatokról, adatokról és az egyéb lényeges eseményekről május végéig minden hétvégén e-mailen megküldött írásos összefoglalókban tájékoztattam a Tisztelt Képviselő-testület valamennyi tagját.

A járvány harmadik hulláma is lezajlott, az oltásokkal a védettség folyamatosan növekszik. A virológus szakemberek szerint jó eséllyel úrrá lettünk ezen az egész világot érintő helyzeten, azonban az óvatosság és az előírások, szabályok betartása még mindig létfontosságú. Bizonyos korlátozások még jelenleg is érvényben vannak, amelyek betartása és betartatása kiemelt feladatunk.

Kijelenthetem, hogy a járvány harmadik hullámában is gyors reagálással és szakszerűen hajtottuk végre a szükséges teendőket, feladatokat. Minden esetben és minden területen arra törekedtünk, hogy a pesterzsébeti lakosság ügyeinek intézése és az ellátórendszerek fennakadás nélkül működjenek. Ezek a törekvések sikerrel jártak, ami a kerületben dolgozók felkészültségének és kimagasló erőfeszítéseinek köszönhető.

Köszönet illeti a Képviselő-testület tagjait is, hiszen Önök is hozzájárultak az elmúlt időszak zökkenőmentes átvészeléséhez. A különleges jogrendi helyzet ellenére az élet nem állt meg, számtalan teendő volt, döntéseket kellett hozni, nem csak a koronavírussal kapcsolatosan. Úgy gondolom, a kerület vezetése újra bebizonyította, hogy egy ilyen nehéz, mindenki számára megterhelő helyzetben is közös erővel és összefogva tudunk dolgozni Pesterzsébetért, a pesterzsébeti emberekért.

A veszélyhelyzet a döntéshozatal módját újra átformálta, hiszen a jogszabályi előírások szerint bizottsági és testületi üléseket megint nem lehetett tartani, a döntéseket jogi értelemben polgármesteri hatáskörbe utalta a különleges jogrend. A magam részéről – az egyszemélyes döntéshozásra való felhatalmazás ellenére – ebben az időszakban is fontosnak tartottam képviselőtársaim véleményét, álláspontját megismerni. Éppen ezért az elmúlt ülések elmaradása ellenére minden esetben kikértem képviselőtársaim véleményét a döntéshozatal előtt.

Az ilyen módon egyeztetett döntések számszerűen az alábbiak szerint alakultak:

Megalkotott **rendeletek** (rendeletmódosítások) száma: **18**

Meghozott **határozatok** száma: **325**

Ebből:

* Képviselő-testületi hatáskörben **124**
* Gazdasági Bizottsági hatáskörben **33**
* Szociális Bizottsági hatáskörben **79**
* Pénzügyi Bizottsági hatáskörben **5**
* Oktatási, Informatikai és Ifjúsági Bizottsági hatáskörben **8**
* Sportbizottsági hatáskörben **2**
* Környezetvédelmi és Városfejlesztési Bizottsági hatáskörben **65**
* Egészségügyi Bizottsági hatáskörben **4**
* Jogi, Igazgatási és Közbiztonsági Bizottság **5**

Május 3-án

tartotta a Vöröskereszt XX-XXIII. kerületi szervezete hagyományos Anyák napi megemlékezését a Szent Erzsébet téren álló Anyák szobránál, ahol Pesterzsébet Önkormányzata nevében koszorút helyeztünk el.

A Magyar Sport Napja

alkalmából hagyományainknak megfelelően idén is kitüntető címekben és jutalmakban részesítettük a kiemelkedő teljesítményt nyújtó sportolókat, edzőket, sportvezetőket.

Május 28-án

a Hősök Napja alkalmából emlékünnepséget tartottunk az Emlékezés terén lévő II. világháborús emlékműnél.

Június 4-én

a Nemzeti Összetartozás Napján, a Trianoni békeszerződés 101. évfordulójára emlékeztünk a Kopjafás emlékparkban.

Szent Flórián napja alkalmából a kerületi tűzoltók, a Mentők napja alkalmából a mentőszolgálat dolgozói, Pedagógusnap alkalmából az oktatási és kulturális ágazatban kiválóan teljesítő egykori és jelenlegi kollégák munkáját köszöntük meg.

**Pénzügyi-számviteli jellegű információk**

Számlák egyenlege 2021. június 15-én:

Költségvetési számla egyenlege: 2 146 232 E Ft,

A bérlakás értékesítési számla egyenlege: 515 015 E Ft,

Egyéb helyiség, telek értékesítési számla egyenlege: 525 733 E Ft.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

**Közbeszerzéssel kapcsolatos információk**

1. A „PESTERZSÉBETI DUNAI SÉTÁNY KIALAKÍTÁSA – I. ütem” tárgyú, korábbi eredménytelen eljárást követően lebonyolított eredményes közbeszerzési eljárás nyertes ajánlattevője a Gép – Liget Építőipari Kft. lett, a szerződés 2021. március 24. napján aláírásra került. A kivitelezés jelenleg folyamatban van, a teljesítési határidő 2021. szeptember 30.
2. A „KÖZTERÜLETI ÉS INTÉZMÉNYI FÁK FENNTARTÁSA” (1. rész: Közterületi utcafasorok és egyéb közterületi fák, faállományok fenntartása, 2. rész:Intézményi faállományok fenntartása) tárgyú közbeszerzési eljárás nyertes ajánlattevői mindkét rész tekintetében a Garden Kertészeti és Erdészeti Szolgáltató Kft. és a Garden Fasorfenntartó Kertészeti Szolgáltató Kft. lettek, a szerződések 2021. március 16. napján aláírásra kerültek. A teljesítési határidő 2022. február 28.
3. Az „ÚT- ÉS JÁRDAKARBANTARTÁS 2021.” (1. rész: Útkarbantartás, 2. rész: Járdakarbantartás) tárgyú közbeszerzési eljárás nyertes ajánlattevője mindkét rész tekintetében a Gold Blond Kft., a szerződések aláírására 2021. április 30-án került sor, a Vállalkozó teljesítésének befejező napja 2022. április 30., vagy a szerződéses keretösszeg kimerülésének napja, ha a keretösszeg előbb kimerül, mint 2022. április 30.
* Az „ÚTFELÚJÍTÁSOK PESTERZSÉBETEN” 1. rész: Szent Imre herceg utca (János utca – Ferenc utca közötti szakasz), 2. rész: Magyar utca (Mártírok útja és Nagykőrösi út közötti szakasz), 3. rész: Kende Kanuth utca (Határ út és Nagysándor József utca közötti szakasz), 4.rész: Lajtha László utca (Határ út és János utca közötti szakasz) tárgyú feltételes közbeszerzési eljárás előkészítése folyamatban van. A nyertes ajánlattevőkkel a szerződések aláírására, és ezt követően a kivitelezés megkezdésére a Támogatói Okirat kiadását követően kerülhet sor.
* Az „ORVOSI RENDELŐK FELÚJÍTÁSA PESTERZSÉBETEN AZ EGÉSZSÉGES BUDAPEST PROGRAM KERETÉBEN I. ütem: 1. rész: XX. kerület Vörösmarty u. 5-7. orvosi rendelő felújítása, 2. rész: XX. kerület Virág Benedek út 44-46. orvosi rendelő felújítása” tárgyú feltételes közbeszerzési eljárás előkészítése folyamatban van. A nyertes ajánlattevőkkel a szerződések aláírására, és ezt követően a kivitelezés megkezdésére a Támogatói Okirat kiadását követően kerülhet sor.
* Az „ORVOSI RENDELŐK KORSZERŰSÍTÉSE PESTERZSÉBETEN AZ EGÉSZSÉGES BUDAPEST PROGRAM KERETÉBEN II. ütem: XX. kerület Bácska tér 3. orvosi rendelő korszerűsítése” tárgyú feltételes közbeszerzési eljárás előkészítése folyamatban van. A nyertes ajánlattevővel a szerződés aláírására, és ezt követően a kivitelezés megkezdésére a Támogatói Okirat kiadását követően kerülhet sor.

**Tájékoztatom a Tisztelt Képviselő-testületet, hogy:**

* + a Bp. XX. Ónodi u. 14. szám alatti ingatlanra kötött bérleti szerződésben foglaltak alapján a Kontiki-Szakképző Zrt. bérlő az ingatlan 2 éves bérleti díját, azaz mindösszesen 33.528.000,- Ft összeget 2020. október 26. napján átutalta az Önkormányzat számlájára. A felújítási munkák az ingatlanban megkezdődtek, azokat műszaki ellenőrünk folyamatosan ellenőrzi.
	+ A Jahn Ferenc Dél-Pesti Kórház 2020. december 15. napján kelt megkeresésünkre a Szakrendelő melletti terület telekalakításával kapcsolatban 2021. február 22. napján kelt levelében arról tájékoztatott, hogy a kérelmet aláírásra előkészítették. A kérelem benyújtásához az Országos Kórházi Főigazgatóság, mint a tulajdonosi joggyakorló meghatalmazása is szükséges, ezért ennek beszerzése iránt 2021. február 11. napján intézkedtek.
	+ A Bp. XX. Tátra tér 1. szám alatti, 172506 helyrajzi számú ingatlan megvásárlására vonatkozó vételi szándéknyilatkozat érkezett az Önkormányzathoz 2021. május 31-én. Az ingatlanra vonatkozó értékbecslés aktualizálását követően az értékesítés érdekében az értékesítési eljárás megindítására vonatkozó javaslatot a képviselő-testület soron következő ülése elé terjesztjük.
	+ A Fővárosi Közfejlesztések Tanácsa 1/2021-03-18/FKT számú, az Egészségügyi Közlönyben kihirdetett határozatával javasolta Magyarország Kormányának, hogy kerületünk számára az Egészséges Budapest Program keretében 2021. évre biztosítson bruttó 250 millió forint összegű pénzügyi támogatást az egészségügyi intézmények vonatkozásában épületfelújítás,- korszerűsítés,- átalakítás célra. A vonatkozó kormányhatározat egyelőre nem került közzétételre.
	+ A 1364/2021. (VI.8.) Korm. határozat alapján Önkormányzatunk útfelújítás célra bruttó 579 millió forint összegű támogatásban részesül. A támogatásból a 2020. évben elfogadott Vagyongazdálkodási Tervben középtávú célok között szereplő utak (Szent Imre herceg utca Rákóczi utca – Ferenc utca közötti szakasza, Magyar utca Mártírok útja és Nagykőrösi út közötti szakasza, Kende Kanuth utca, valamint a Lajtha László utca teljes szakasza) felújítása valósul meg.
	+ A nyári napközis tábor ebben az évben a Hajós Alfréd iskolában lesz június 28. és augusztus 19. között. Az előzetes jelentkezés alapján hetente 120-130 alsó tagozatos gyermek vesz részt a programokon.
	+ Intézményeinkben folyamatosan végezzük a közalkalmazottak covid tesztelését.
* Június 12-én hajnalban tűz ütött ki a Kossuth Lajos 22-24. szám alatti Vegyeskereskedésben. A tűzoltók a lángokat megfékezték, így a Rendvédelmi Osztályra nem terjedt át a tűz, azonban az utcafronti portálüveg és a reklámfelület megrongálódott a nagy hő miatt. Személyi sérülés nem történt.

Tájékoztatja a jelenlévőket, hogy ez idáig minden egyes költségvetési kiadást – szinte a legkisebb tételekig – személyesen ellenőrzött. A Pénzügyi Osztállyal közösen képviselik a lehető legtakarékosabb gazdálkodást, ami véleménye szerint eredményes volt az elmúlt időszakban is. A 2021 januárjában megkapott iparűzési adó tervszám időarányosan teljesült. Pesterzsébet Önkormányzatának, így egy stabil, jól működő költségvetése van a kerületnek. Az év második felében – szeptember, október – kéri majd a képviselő-testület tagjait, hogy a költségvetésben egyébként szereplő, de eddig visszatartott támogatási összegek felhasználásáról hozzanak majd döntést. Javaslata szerint döntsenek a bizottságok a támogatási összegek felhasználásáról. Adott esetben hirdessék meg az ehhez kapcsolódó pályázatokat. A pluszforrások, a takarékoskodás és az iparűzési adó második féléves megjelenésének köszönhetően úgy gondolja, hogy a 2022-es évet az önkormányzat nemcsak pénzügyi tartalékkal, de nagy biztonsággal kezdhetik majd. Nyilvánvalóan nem „hurráoptimista” de mérsékelten örülhetnek a jelenlegi helyzetnek. A járvány harmadik hullámának indulásakor - amennyire látható volt a pénzügyi források elapadása, - úgy az önkormányzat ahhoz képest nincs is olyan rossz helyzetben. Véleménye szerint Pesterzsébet önkormányzata pénzügyileg sosem volt elkényeztetett helyzetben, hiszen a főváros szűkös bevételekkel rendelkező önkormányzatai közé tartozik. Megtanulták, hogyan lehet takarékoskodni és a költségvetést úgy teljesíteni, hogy szem előtt tartják az önkormányzat, illetve a kerület működését. Az önkormányzat legfontosabb feladata a működés fenntartása és a kerületi lakosok életminőségének segítése, a közterület, a közbiztonság rendjén és egyéb más szolgáltatásain keresztül. Ennek a célnak a jelenlegi költségvetés megfelel.

Szőnyi Attila: Megkérdezi, hogy a Polgármesteri Beszámolóban szereplő utak felújítására vonatkozóan vannak-e kész tervek? Amennyiben igen, úgy van-e adott utakon belül mozgástere az önkormányzatnak? Konkrétan arra gondol, hogy a Kende Kanuth utca szerepel a felújításban és volt egy közlekedésszabályozási terv, amely egy kismértékű átalakítást javasol a Kende Kanuth utca és a Kossuth Lajos utca kereszteződésére. Látnak-e esélyt a terv szerinti átalakításra?

Szabados Ákos: A jelenlegi utcák voltak megtervezve, azokat aktualizálta az önkormányzat. Ezekre az utcákra tudott az önkormányzat támogatást kérni. Nem kizárt, hogy az említett kereszteződés átalakítását a képviselő-testület megrendelheti és kiírhatja a pályázatot. A terveztetést a hivatal meg tudja oldani saját hatáskörben.

*Több kérdés, hozzászólás nem hangzik el.*

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**194/2021. (VI. 17.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

*(Szabados Ákos polgármester úr 1513 órakor elhagyta az üléstermet.)*

***2. napirendi pont:*** Önálló képviselői indítvány - Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatról szóló 26/2019. (XI. 29.) önkormányzati rendelete módosítására

Előadó: Nemes László képviselő

Kovács Eszter: Megnyitja a napirendi pontot. Kéri az előterjesztő szóbeli kiegészítését, valamint a Jogi, Igazgatási és Közbiztonsági Bizottság véleményét.

Nemes László: Értékelve az elmúlt évek önkormányzati munkáját, valamint a lakosok visszajelzéseit folyamatosan követve a településfejlesztés és az állatvédelemi terület kiemelt figyelmet érdemel a kerületben.

A Településfejlesztési Tanácsnok a kerület lakóinak életminőségét befolyásoló, a gazdaság fejlődését elősegítő, az önkormányzati infrastruktúrát, a természeti és az épített környezetet, a település arculatát, esetleges idegenforgalmát érintő és annak fejlődését és fejlesztését szolgáló kérdésekben él javaslattételi, valamint közreműködési feladatával s mindezt teszi úgy, hogy a kerületben lakókkal és élőkkel rendszeresen kapcsolatot tartva az ő véleményüket is tolmácsolja és előtérbe helyezi.

Állatvédelmi Tanácsnoki tevékenységének segítségével a jövőben a kerület életét jobbá tehetik, olyan feladatok előtérbe helyezésével és ellátásával, amely a helyi lakók és civil szervezetek bevonásával segít feloldani pl. a kutyás és nem kutyás lakók közt olykor kialakuló ellentétet, valamint első kézből értesülnének a kerületben élő állattartó lakosok igényeiről is.

Nem arról van szó, hogy a meglévő önkormányzati bizottságok ezt a feladatot nem tudják ellátni, ennek egyszerű technikai oka van. Az öthetes ülésrendet megszakítja egy augusztusi szünet, de a képviselők az eddigi feladataikon kívül is ellátják a két területen folyamatosan, az akár naponta is felmerülő problémákat, így garanciát lát arra, hogy azokat megfelelően elvégzik majd.

Elmondja, hogy a javaslatot Ő terjeszti elő, de az tizenkét képviselő önálló képviselői indítványa, egységes akarattal.

Juhász Lajosné: A Jogi, Igazgatási és Közbiztonsági Bizottság az előterjesztésben szereplő rendeletmódosítás elfogadását támogatja.

Kócziánné dr. Pohl Mónika: Az előterjesztésben szereplő rendelet ma 16 órakor lép hatályba, annak érdekében, hogy a személyekről tudjanak döntést hozni.

Kovács Eszter: Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 16 képviselő 11 igen 5 nem 0 tartózkodással elfogadja azt.

**Az önkormányzat**

**megalkotja Budapest Főváros XX. Kerület Pesterzsébet Önkormányzat Képviselő-testülete 13/2021. (VI. 17.) önkormányzati rendelete Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 26/2019. (XI. 29.) önkormányzati rendelet módosításáról**

*(Szabados Ákos polgármester úr 1520 órakor visszatér az üléstermet.)*

***3. napirendi pont:*** Javaslat a József Attila Nyelvoktató Nemzetiségi Általános Iskola által használt ingatlan további hasznosítására

Előadó: Szabados Ákos polgármester

Kovács Eszter: Megnyitja a napirendi pontot. Az ülés vezetését átadja Szabados Ákos polgármester úrnak.

Szabados Ákos: Az ülés vezetését átveszi. Üdvözli a napirendhez vendégként érkezett Czap Zsolt atyát, az iskola részéről megjelent szülőket, valamint Oláh Gáborné főigazgató-helyettes asszonyt. Kéri a bizottságok véleményét.

Kovács Eszter: Szavazásra teszi fel annak elfogadását, hogy a „Javaslat a József Attila Nyelvoktató Nemzetiségi Általános Iskola által használt ingatlan további hasznosítására” című előterjesztés kapcsán hozzászólási jogot ad Kispest-Pestszenterzsébeti Espereskerület esperesének, Czap Zsolt atyának.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**195/2021. (VI. 17.) Ök. sz. határozat**

a Képviselő-testület

hozzászólási jogot ad a „Javaslat a József Attila Nyelvoktató Nemzetiségi Általános Iskola által használt ingatlan további hasznosítására” című előterjesztés keretében megjelent Kispest-Pestszenterzsébeti Espereskerület esperesének, Czap Zsoltnak

Szabados Ákos: Az előzetes egyeztetések eredményeként kialakult az egyház, valamint a képviselő-testület számára is egy elfogadható kompromisszum a döntést illetően. A határozat formába öntésére felkéri dr. Demjanovich Orsolya jegyző asszonyt, előtte kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság, valamint a Gazdasági Bizottság az előterjesztésben szereplő *2. alternatíva* elfogadását javasolja *kedvezményes bérleti díj ellenében történő bérbeadást, az ingatlannal kapcsolatos mindennemű felújítási és karbantartási, beruházási kötelezettség viselésével* ésminden egyébbel, ami szerepelt ebbena határozati javaslatban.

Szabados Ákos: Megjegyzi, hogy a mai nap folyamán is hosszas egyeztetések zajlottak. Felkéri dr. Demjanovich Orsolya jegyző asszonyt, hogy pontosítsa a határozati javaslatot és az ahhoz kapcsolódó részletekről is tájékoztassa a képviselő-testületet.

dr. Demjanovich Orsolya: Kitér arra, hogy hogy az előterjesztésben szereplő 1. sz. alternatíva mentén adja elő aljegyző asszony, és osztályvezető asszony közreműködésével a határozatba beépített változtatásokat.

Az egyház az előterjesztés mellékleteként rendelkezésre bocsájtott egy használati szerződés megjelölésű dokumentumot.

A határozati javaslat I. pontja a következő: *„Használati szerződés”* elnevezésű szerződésben meghatározott feltételek mellett, közfeladat ellátása érdekében azzal, hogy a használó köteles a használati szerződésben kötelezettséget vállalni

* közüzemi díjak havi rendszerességgel történő megfizetésére,
* a használati jogviszony hatályának fennállta alatt az ingatlannal kapcsolatos mindennemű felújítási és karbantartási, beruházási kötelezettség viselésére, ideértve az ingatlan rendeltetésszerű használata érdekében szükséges beruházások, felújítások elvégzésének költségét is, azzal, hogy az elvégzett karbantartások, beruházások, felújítások ellenértékének megtérítését a használati jogviszony megszűnését követően sem követelheti,
* arra, hogy a nemzeti vagyonról szóló 2011. évi CXCVI. törvény 11. § (11) bekezdésében foglalt kötelezettségeknek eleget tesz.
* a díjfizetés nélküli használat biztosításának ellentételezéseként évi legalább 10.277.280,- Ft+áfa értékben beruházást, fejlesztést végez az ingatlanban, amelynek megtörténtét az éves beszámoló keretében, számlákkal alátámasztva igazolja az Önkormányzat felé.

A fenti plusz kötelezettségvállalást természetesen a használati szerződésbe is beépítik, (3. oldal 3.1-es pont) a következők szerint: „A díjfizetési kötelezettség nélküli használat biztosításának ellentételezéseként Használatba vevő vállalja, hogy a használatba kapott ingatlanon évi legalább nettó 10.277.280,- értékben beruházást, fejlesztést végez az ingatlanban, melynek megtörténtét az éves beszámoló keretében, számlákkal alátámasztva igazolja az Önkormányzat felé.

Az eredeti szerződés-tervezethez képest lényeges módosítás és a képiviselők által igényelt garanciaként szolgál 7. oldal 7.3-as pontja, mely szerint a szerződő felek rögzítik, hogy Használatba adó jogosult jelen szerződést felmondani, vagy jelen szerződést egyoldalú, a Használatba vevőhöz intézett egyoldalú jognyilatkozatával bérleti szerződéssé módosítani legalább a 3.1. pontban meghatározott összegű bérleti díj meghatározásával abban az esetben, ha a Használatba vevő a 3.1. pontban vállalt kötelezettségét nem, vagy nem teljes körűen teljesíti, vagy az 5.8. pont a) pontjában meghatározottak szerinti beszámolási kötelezettségét nem teljesíti, illetve a beszámolóban az elvégzett beruházásokról, fejlesztésekről szóló tájékoztatás elmarad.

Abban az esetben, ha ez a körülbelül 10 M Ft összegű éves ráfordítási összeget nem tudják igazolni, úgy az önkormányzat jogosult felmondani a szerződést, vagy egyoldalú jognyilatkozattal bérleti szerződéssé módosítja azt és az így meghatározott összeget bérleti díjként követeli a használatba vevőtől.

Szabados Ákos: Mindkét oldal számára ez megfelel, amennyiben nincs hozzászólás, úgy szavazzanak.

Mach Péter: Öntsenek tiszta vizet a pohárba. Ki miért dönt ebben a kérdésben? Várhatóan nagyjából a képviselő-testület talán egységesen is. Az elmúlt hónapokban és az elmúlt években gyakran foglalkozott a József Attila Nyelvoktató Nemzetiségi Általános Iskola kapcsán felmerült problémákkal. A fenntartóváltás miatt személyes és online konzultációkat is szervezett a szülőkkel. A fórumokon részt vett, de az utolsó, - egyház által szervezett fórumra - nem kapott meghívást. A fenntartó- váltásról szóló döntés előtt személyesen konzultált a szülőkkel és minden érdemi javaslatot meghallgatva meggyőződése volt, hogy ebből nem szabad politikai ügyet csinálni. Dönthessen minden szülő befolyásolás nélkül. 2010 óta képviselője az önkormányzatnak és a választókerületben élő szülők jelentős része már 10 évesen választotta a körzetes József Attila iskolát. Az arány sajnos drasztikusan romlott az utolsó években. A fecskék és a gólyák tavasz közeledtével érkeznek a Dunapartra, a Dunaparton élő szülők ilyenkor költöznek papíron Kispestre és Ferencvárosba. Közös sikertelenségnek tartja, hogy az iskolát választó szülők többsége a fenntartó váltás mellett döntött. Érti és megérti a szülők többségi döntését és el is fogadja. A szülők többsége úgy döntött, hogy az állam rossz gazdája volt az iskolának és az új fenntartó ígérete, lehetőségei a közösségépítésben szerzett tapasztalata a színvonal emelkedését biztosítja és erre reményt ad mindenkinek. A kerület képviselőjeként azonban azért dolgozik, hogy a fenntartóváltáskor tett ígéretek az egyház részéről betartásra is kerüljenek és az ígért fejlesztéseket elkezdjék és befejezzék. Közös érdekük, hogy az iskolát olyan pályára állítsák, melynek köszönhetően visszanyeri népszerűségét. Szerződésben kell rögzíteni, hogy ha az ígért fejlesztések elmaradnak, akkor a szerződésben rögzített egyéb, a gyermekek oktatási feltételeit célzó pontokat, nem tartja be a fenntartó, ha az épületek állapota tovább romlik, akkor bizony bérleti díjat kell fizetni. Ezért is megdöbbenti, hogy az elmúlt napokban politikai ügyként próbálták ezt kezelni, a szülőket felhasználva arra, hogy a vállalt kötelezettségek alól kibújhassanak. Személyesen ehhez nem partner. Nem partner abban sem, hogy az előzetes egyeztetések során a „kifehérítés” károsultja a kerület többi iskolájába járó gyermek legyen, és abban sem, hogy legyenek kiemelten támogatott egyházak és legyenek büntetésben lévő egyházak, amelyek más konstrukcióban működtetik az ingyenes közoktatást biztosító intézményeit. Partner abban, hogy korrekt megállapodás szülessen, amely védi az itt élő gyermekeket, szülőket és az önkormányzat vagyonát. A József Attila Iskolába járó gyermekek és szüleik érdekeit is képviselni szeretné, valamint mindazon iskolákét, ahová a többi pesterzsébeti gyermek jár. Kéri, hogy a szerződésben rögzítsék azt is, hogy a körzet megmaradjon. Ezekkel a feltételekkel támogatja a szerződésben szereplők elfogadását, és örül a kompromisszumos megoldásnak.

Fekete Katalin: Az iskolákat már nem az önkormányzat kezeli, az állam fenntartásában vannak. A kerületben nagyon jó szokás, hogy az iskolák nem tűntek el az önkormányzat életéből. Egy kivétel van, ez az egyik olyan iskola, amit nem is az állam kezel már, hanem egy másik egyház vett át. Szeretné kérni a jelenlévő katolikus egyház képviselőitől, hogy ezt a gyakorlatot ne folytassák. Legyen az önkormányzat látókörében az iskola. Szeretnék, ha továbbra is részt vennének a versenyeken és a kulturális rendezvényeken a tanulók.

Somodi Klára: Az előtte felszólaló elmondta, az általa is megfogalmazott aggodalmakat. Alig pár évvel ezelőtt egy másik egyházzal már hasonló dolgokon keresztülment az önkormányzat. A József Attila Iskola az átvétel folyamán végrehajtott körzetmódosítás útján kapott gyermekeket, valamint további intézmények is átvettek gyermekeket. Nem fogadja el további szegregáció támogatását a kerületben. Örül annak, hogy a körzet megmarad és bízik abban, hogy ez így is lesz. Amennyiben nem, úgy képviselőként az elsők között kéri majd a szerződés felbontását. Kéri, hogy vegyék fel a kapcsolatot az ingyenes közoktatásban lévő intézményekkel és egységesítsék így ezt a csomagot.

Szabados Ákos: Elsősorban a használati szerződésről döntsenek. Megértette az elhangzott hozzászólásokat. Megjegyzi, hogy a minisztérium a döntésével egyértelművé tette, hogy a körzethatár nem módosítható. Ezt külön nyilatkozatban kérhetnék…

dr. Demjanovich Orsolya: A jelenlegi használati megállapodás kifejezetten az épület használatáról szól, a képviselők által felvetettek közoktatási jellegű témák, amelyek nem építhetők be a szerződésbe.

Szabados Ákos: Czap Zsolt atyát régóta ismeri, jó kapcsolatban van az önkormányzattal, nyilvánvaló, hogy megértette és hallotta a képviselő-testület által elmondottakat. Osztja azt a véleményt, hogy közös érdekük elkerülni és megelőzni azt a helyzetet, ami egyes iskolákban szegregációt okoz. Sajnos van már olyan intézményük amiben az eszközök kevésnek bizonyultak és nem tudták megmenteni, nyilvánvaló, hogy a továbbiakban pártállástól függetlenül törekednek arra, hogy ez ne következzen be!

Mach Péter: Abban „tamáskodik” hogy ha van egy szerződés, amelyben azért adják ingyenesen használatba különböző feltételekkel az egyháznak ezt az épületet, hogy ebben az oktatási feltételeket a legmagasabb színvonalon fogják biztosítani. Elfogadja a többség javaslatát és bízik abban, hogy amennyiben nem lesz betartva, úgy a képviselő hölgy lesz az első, aki majd szót emel.

Szabados Ákos: Javaslata szerint nézzék meg, hogy akár külön megállapodásban, vagy nyilatkozatban rögzítsék, hogy a képviselő-testületnek legyen egy ilyen irányban is kötelezettségvállalás a látókörében.

dr. Demjanovich Orsolya: A jelenlegi témához szorosan kapcsolódva elmondja, hogy Rábel Krisztina a Külső-Pesti Tankerületi Központigazgatójától érkezett levél szerint az elnök határozata a következő: „Azzal a feltétellel engedélyezi a fenntartói jog átadását, ha az egyházi fenntartó vállalja az iskola beiskolázási körzetéből jelentkező tanulók felvételét, és ez az átadás-átvételi megállapodásban rögzítésre kerül.”

Szabados Ákos: Tehát közvetett módon az átadás-átvételi megállapodásban ez rögzítve lesz.

Czap Zsolt: Örül annak, hogy sikerült megállapodásra jutniuk. Igyekeznek az épület jó gazdái lenni a használatba vétel kapcsán. Egyetért Fekete Katalin képviselő asszonnyal abban, hogy nem kívánnak kiszállni a kerület életéből.

Szabados Ákos: Megjegyzi, hogy képviselő asszony és képviselő úr által kért kiegészítés a megállapodás része lesz.

Szavazásra teszi fel dr. Demjanovich Orsolya jegyző asszony kiegészítésével egyidejűleg az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**196/2021. (VI.17.) Ök. sz. határozat**

a Képviselő-testület

úgy dönt, hogy:

1. a kizárólagos tulajdonában lévő **Bp. XX. kerület, Attila u. 25-27. szám alatti, 171054/4** **hrsz. alatt nyilvántartott ingatlant**, mely természetben a József Attila Nyelvoktató Nemzetiségi Általános Iskola épülete, **valamint a feladatellátást szolgáló, jelenleg a Külső-Pesti Tankerületi Központ vagyonkezelésében lévő ingóságokat** az Esztergom-Budapesti Főegyházmegye (2500 Esztergom, Mindszenty tér 2, EMMI nyt.sz.: 00001/2012-001) **használatába adja határozatlan időtartamra, de legalább 5 nevelési évre díjfizetési kötelezettség nélkül**, a határozat 1. mellékletét képező *„Használati szerződés”* elnevezésű szerződésben meghatározott feltételek mellett, közfeladat ellátása érdekében azzal, hogy a használó köteles a használati szerződésben kötelezettséget vállalni
* közüzemi díjak havi rendszerességgel történő megfizetésére,
* a használati jogviszony hatályának fennállta alatt az ingatlannal kapcsolatos mindennemű felújítási és karbantartási, beruházási kötelezettség viselésére, ideértve az ingatlan rendeltetésszerű használata érdekében szükséges beruházások, felújítások elvégzésének költségét is, azzal, hogy az elvégzett karbantartások, beruházások, felújítások ellenértékének megtérítését a használati jogviszony megszűnését követően sem követelheti,
* arra, hogy a nemzeti vagyonról szóló 2011. évi CXCVI. törvény 11. § (11) bekezdésében foglalt kötelezettségeknek eleget tesz.
* a díjfizetés nélküli használat biztosításának ellentételezéseként évi legalább 10.277.280,- Ft+áfa értékben beruházást, fejlesztést
 végez az ingatlanban, melynek megtörténtét az éves
 beszámoló keretében, számlákkal alátámasztva igazolja az
 Önkormányzat felé.
1. jóváhagyja a határozat 1. sz. mellékletét képező „használati szerződés” szövegét és annak aláírására a polgármestert felhatalmazza.
2. felkéri a polgármestert, hogy Budapest Főváros XX. kerület Pesterzsébet Önkormányzata, Pesterzsébet Önkormányzata Gazdasági Működtető és Ellátó Szervezet, valamint a Külső-Pesti Tankerületi Központ között létrejött Vagyonkezelési szerződést módosító szerződést, valamint az ugyanezen Felek között a köznevelési intézmények állami működtetésbe vételével összefüggő Megállapodást módosító szerződést a döntést követően módosítsa.
3. felkéri a polgármestert a szükséges egyéb intézkedések megtételére, illetve arra, hogy a fenti döntésekről az Esztergom-Budapesti Főegyházmegye képviselőjét tájékoztassa.

Határidő: a használati szerződés megkötésre: 2021. június 20.

 az egyéb feladatok végrehajtására: 2021. július 31.

Felelős: Szabados Ákos polgármester

*(A használati szerződés a jegyzőkönyv mellékletét képezi.)*

Szabados Ákos: Köszöni a munkát, Czap atyáéknak kellemes nyarat és felkészülést kíván a tanévre, ami nyilvánvalóan nem lesz könnyű feladat. Remélhetőleg kölcsönösen segítik egymást majd abban, hogy minél sikeresebb legyen az elkövetkező időszak.

***4.napirendi pont:*** Bizottságok beszámolói, tagcserék, kérdések, bejelentések,
 interpellációk

 Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot. Az ülés vezetését átadja Kovács Eszter alpolgármester részére.

Kovács Eszter: Az ülés vezetését átveszi. Megadja a szót Juhák Tamás István képviselő részére.

*/Szabados Ákos polgármester 1543-kor elhagyja az üléstermet!/*

Juhák Tamás István: Közlekedési tanácsnokként köszönetet mond a kerületi lakosok nevében, hogy Szabados Ákos polgármester közbenjárásának köszönhetően sikerült szert tenni a kerületnek 579 millió forintra, amelyet útfelújításra használhatnak fel. Ez azért is nagy dolog, mert az ilyen támogatásokat elsősorban Fideszes városvezetésű önkormányzatok kapták meg.

Kéri, hogy a VEKOP szakembereivel és a közútkezelővel együttműködve vizsgálják meg a kerület gépjárművei számára egyirányú utcák esetében, hogy azok alkalmasak-e kétirányú kerékpáros közlekedésre. A kerületet járva - többek között kerékpárral - több helyen lát olyan példát, ahol nem látja akadályát a megvalósításnak. Véleménye szerint ezt egyszerűen rövidre lehet zárni, a tiltó táblákat kiegészítő táblákkal kellene ellátni, ahol ez megoldható. Főleg egy-két releváns útvonalon lévő útszakaszoknál lehetne kivételt tenni. Erre példa az Ady E. utca a Nagysándor J. u. - Klapka u. közötti szakasza, a Kende K. u. a Kossuth L. u. - Nagysándor J. utca között, illetve a Vörösmarty utca eleje, az önkormányzat melletti részen és még számos kerületi kis utca, ahol ez kivitelezhető volna. Ebben a témában kéri az önkormányzat segítségét, vegyenek részt az említett szervezetekkel ennek az ügynek a közös felmérésében.

Szőnyi Attila: A Szent Imre Herceg u. - Nagysándor J. u. sarkán álló épületnél továbbra is veszélyes a gyalogos közlekedés. Folyamatosan történnek különböző intézkedések, hogy javítsanak a helyzeten, de ezek csak átmeneti sikert okoznak. A kirakott „szalagozást” vagy leszedik az emberek és gyakorlatilag az omladozó ház mellett lehet elmenni, vagy az úton kijárt „zöld részen” az autók között lehet közlekedni, a zebra továbbra is egy lezárásba vezet. Nem tudja mennyi ideig lesz még ott ez a romos épület, - nyilván sokáig - de az elmúlt félévben gyakorlatilag nem sikerült megoldani azt, hogy ott biztonságos legyen a gyalogos közlekedés. Kéri, hogy ha az önkormányzat tud ebben az ügyben tenni valamit, akkor tegye meg.

A Tátra téren eltűntek az illegális szemetet vonzó kukák, legalábbis egy részük. Kevesebb a hulladék, de nem teljesen szűnt meg a probléma. Kéri, hogy amennyiben van rá lehetősége az önkormányzatnak, akár az újságban, televízióban, vagy a buszmegállókban lévő tájékoztató felületeken tájékoztassák a lakosságot arról, hogy a különböző típusú hulladékokat hol tudják letenni a kerület közelében. Pesterzsébeten FKF hulladékudvar nincs, de a környező kerületekben van. Oda azokat a hulladékokat lehet szállítani, és ingyenesen leadni, amit most „elhelyeznek” a közterületen. Vannak olyanok, akiket egyszerűen nem érdekel a közterületek állapota. Bízik abban, hogy léteznek még kellően tájékozott emberek, akik megfontolják ezt a lehetőséget, és élnének is vele. Kéri, hogy a szemétlerakás lehetőségéről jobban tájékoztassák a lakosságot.

Kovács Eszter: Juhák Tamás István és Szőnyi Attila képviselőknek jelzi, hogy a kollegák jegyzeteltek, és ami olyan típusú felvetés volt, arra írásban fognak majd választ kapni.

*/Nemesné Németh Judit 1549-kor elhagyja az üléstermet!/*

Mach Péter: A Téglaégető u. 4. sz. alatti épület jelenleg nem rendelkezik építési engedéllyel. A bíróság nagyjából azt írta le, mint amit személy szerint többször jelzett, hogy a zöldfelület mutató a zöldtetővel együtt sem biztosítja az építési szabályzatban rögzített feltételeket. Most is határozottan állítja, hogy településképi szempontból is hibás volt ennek a háznak, ebben a formában való megépítését támogatnia a képviselő-testületnek. Mindamellett, hogy nincs építési engedélyük, és ezeket a zöldfelületi mutatókat majd valamilyen módon korrigálni kell nekik, s hogy ezt hogyan fogják megoldani az legyen az Ő ügyük, de az biztos, hogy jelenleg nincs építési engedélye a háznak, egyelőre nem is laknak benne. A földszinti lakások szigetelését sem tudják megoldani. Egyelőre a gesztenyefasor néhány tagja áll, s ezzel kapcsolatosan arra kíváncsi, hogy van-e érvényes fakivágási engedély ezekre a fákra? Meddig érvényes a kiadott engedély, és meg lehet-e menteni ezeket a fákat? Tehet-e bármit az önkormányzat azért, hogy az adott területrészen - bizonyítottan a túlépítés miatt - a zöldfelület csökkenése miatti károkat enyhítsék? Hogyan tudják ezt a kérdést úgy kezelni, hogy az ott élők élethelyzete ne romoljon tovább?

A következő gond a méltán népszerű „Halas Guszti” esete a pesterzsébeti fákkal és zöldfelületekkel, illetve a parkolással. Ez ma talán az egyik legnépszerűbb délpesti hely - nem véletlenül- viszont ez azt jelenti, hogy számára érthetetlen módon mindenki autóval szeretne odaérkezni. A környéken gyakran hétvégén szabálytalanul parkolnak a gépjárművek és ez balesetveszélyes. Erre a bizottsági ülésen a Rendvédelmi Osztály vezetője azt az ígéretet tette, hogy a kifejezetten szabálytalanul parkoló autók problémáját kezelni tudják. A Dunaparton, ahol még önkormányzati tulajdonú a közterület, és Pesterzsébethez tartozik, ott a fák mellett is parkolnak. A Rendvédelmi Osztály vezetője a bizottsági ülésen azt a választ adta, hogy sajnos nem lehet megoldani a problémát, ha egy autó a zöldfelületen parkol és az közterület, akkor nincs lehetőségük, hogy bármilyen módon eljárjon az önkormányzat. Nem lehetne-e valamilyen rendeletet alkotni annak érdekében, hogy biztosítsák, hogy a Rendvédelmi Osztály ilyen esetben eljárhasson? Illetve addig is nem lehetne-e biztosítani azt, hogy elszalagozzák ezt a területet, hogy oda ne álljanak az autók? Meg lehetne oldani azt, hogy arra a területre a pesterzsébeti lejáratot célforgalommá megnyitottá minősítsék, hogy ne lehessen parkolónak, illetve átjáró forgalomnak használni a Dunapartnak ezt a részét?

Kovács Eszter: Javasolja, hogy Mach Péter képviselő által felvetett kérdésekre Kernné dr. Kulcsár Dóra, majd Puskás Péter Pál osztályvezetők válaszoljanak.

Kernné dr. Kulcsár Dóra: A fakivágási engedély hatálya alatt történt a fák 50%-os koronacsökkentést meghaladó csonkolása. Ez egy érvényesen kiadott engedély alapján történt, ezen nem lehet változtatni. Az önkormányzat is nagyon várta, hogy a bíróság felfüggessze az építési engedély hatályát. Ez nem történt meg, ezért nem volt ok arra, hogy az eljárási engedélyt felfüggesszék, vagy a fakivágási engedélyt ne adják meg. Jelen helyzetben a fák vitathatatlanul csonkolást szenvedtek. A kisebbik baj az, hogy felül, a nagyobb baj az, hogy a talajszint, a gyökereik felől is, értelemszerűen ahogyan a házat építették, a gyökereket elvágták a telekhatáron. Ezért a kollégák szakmai álláspontja az, hogy ezeket a fákat ki kell vágni. Ott tartanak, hogy felhívták az építtetőt arra, hogy két lehetőség van. Vagy elvégzi a fák kivágását teljes mértékben a saját költségén és gondoskodik a pótlásukról a határozatban foglaltaknak megfelelően, vagy hoz egy olyan szakértői szakvéleményt, ami teljes felelősséggel megalapozza, hogy ezek a fák biztonságosan létezhetnek a közterületen. Nem tudja, hogy melyik verziót fogja választani az építtető, de valamit csinálnia kell a fákkal sajnos.

*/Nemesné Németh Judit 1549-kor visszatér az ülésterembe!/*

Puskás Péter Pál: Nagy problémát jelent - nemcsak az ott lakóknak - a közlekedési rend fenntartása a Dunaparton. Napi feladatellátásban szerepel, hogy a Dunaparton szükség esetén intézkedni fognak, a jogszabályok betartását igyekeznek „kikényszeríteni” a látogatóktól, akik nemcsak kerületi lakosok. A Dunapartra való lehajtást két dolog tudja megoldani, az egyik a forgalomtechnikai eszközök. Ilyen a behajtani tilos tábla, kivéve célforgalom kiegészítéssel. Ezzel biztosítani lehet a híd melletti lehajtást a fürdő parkolójának az igénybevételére. Amennyiben ezt tovább tartják fenn, akkor a Dunapart IX. kerületi részére bárki be fog hajtani és ott fognak parkolni. Oda egy behajtani tilos táblát kellene elhelyezni kivéve engedéllyel kiegészítéssel, s akkor onnantól kezdve a jogszerűen behajtóknak (evezőspályák használói) ki tudja adni az önkormányzat, vagy a Budapest Közút az engedélyt. A többi autóst így kitilthatnák. Ezzel két dolog volna megoldható, hogy a zöldterületre nem lehetne beállni, illetve mind a rendőrség, mind a közterületfelügyelet intézkedést foganatosíthatna az engedély nélkül behajtókkal szemben. Kerékpárral, gyalog továbbra is be lehetne menni a területre, de a közlekedési eszközök így kitilthatóak lennének. A szalagozás városképileg nem biztos, hogy jó volna, bizonyos tekintetben hasznos, de nem igazán illik a városképbe. A pandémia alatt nyilvánvalóan hasznos, de ez egy időleges megoldás volt. A végleges megoldás a fent említett dolog lenne. Felveszi a kapcsolatot a Városgazdálkodási Osztállyal és megkeresik a Budapest Közutat. Annak kell utánanézni, hogy tulajdonjogilag kinek a területe, mert a híd másik oldalán, amennyiben jól emlékszik három tulajdonosi kör van, az önkormányzat, az elektromos szolgálató és a MÁV.

Mach Péter: Kéri a hivatalt, hogy Puskás Péter Pál által ismertetett közlekedési rend változtatására vonatkozó lehetőségeket a pesterzsébeti szakaszon vizsgálja meg.

Fekete Katalin: Nagy örömmel látta a Polgármesteri Beszámolóban, hogy a Magyar utca felújítása megvalósul. Ebben az utcában sokan panaszkodnak a gyorshajtókra. Kéri, vizsgálják meg, hogy az utcában lehetne-e virágládákat, vagy bójákat elhelyezni, amivel lassítani tudnák a forgalmát.

Juhász Lajosné: Az ülés során lesz egy napirend az Ady E. u. 98. sz. alatti iskolában riasztó végpont telepítésére vonatkozóan. Most azért hozza szóba, mert több lakos megkereste, hogy aggódnak. Nincs megfelelő tájékoztatás, hogy ezeket miért telepítik, illetve miért pont oda telepítik? Az önkormányzattól kérnek engedélyt, de a lakosságtól nem kérnek semmiféle belegyezést, sőt még tájékoztatást sem adnak. Aki ott felmérést végez, az mereven elzárkózik a tájékoztatástól. Sajnos nem mindig jó helyre kerülnek a riasztóoszlopok.

Kovács Eszter: Emlékezete szerint a Környezetvédelmi és Városfejlesztési Bizottság ülésén hangzott el, hogy a riasztóoszlopok telepítésével kapcsolatos tájékoztatót Pesterzsébet honlapján, a kerület különböző hirdetési felületeire eljuttatja az önkormányzat. Ennek megoldása már folyamatban van.

Juhász Lajosné: Amennyiben ezzel a telepítéssel valakinek problémája van akkor az önkormányzathoz fordulhat? Nem tudja a lakosság, hova forduljon az ügyben.

Kernné dr. Kulcsár Dóra: Az Országos Katasztrófavédelmi Főigazgatóság a beruházó. Ők terveztették meg ezeknek a végpontoknak a pontos helyét, ezt nem random módon helyezik ki a közterületekre, hanem egy előre meghatározott terv alapján. Közel negyven helyszínre telepítettek, vagy fognak telepíteni ilyen végpontot. Ez nem csak Pesterzsébetet érinti, Budapesten kétszáz végpontot telepítenek. Amennyiben a lakosságnak bármilyen problémája van ezzel, akkor az Országos Katasztrófavédelmi Főigazgatóságot tudja megkeresni. Az önkormányzat azon túlmenően, hogy a burkolatbontáshoz kiadja az engedélyt, illetve a saját tulajdoni ingatlanokra kiadja a tulajdonosi hozzájárulást, nem tud beleszólni ennek a projektnek a végrehajtásába. A lakossági tájékoztatót természetesen Pesterzsébet honlapjára közérthető formában, megnyugtató hangvételben közzéteszik.

Somodi Klára: Sajnálja, hogy Szabados Ákos polgármester nincs jelen a teremben, mivel Makádi Katalin rendőrkapitány asszony elment, ezért a polgármestertől szeretne segítséget kérni. A Téglagyár tér melletti területen és a kisbolt környékén olyan mértékben folyik az alkoholfogyasztás, hogy emiatt már saját kollégákat is ért atrocitás. Napi szinten jelzik az ott lakók a problémát, konkrétan az a kérdés és a kérés is, hogy a rendőrség be tud-e segíteni a rendfenntartásba? Nem normális dolog, hogy már egy közterületfelügyelőt is atrocitás érjen. Mindemellett a Téglagyár tér szépen alakul, van egy csodálatos lakóközösség, akik virágokat ültettek, gondozzák a teret. Szeretné, ha ez a közösség érvényesülhetne itt azok, akik gondozzák a területet, nem pedig azok a személyek, akik megbotránkoztató viselkedésükkel zavarják az ott lakókat. A lakók folyamatosan értesítik a közterületfelügyelőket, a rendőrséget és személyét is a rendzavarásról. A rendőrök mostanában hetente két-három alkalommal kint vannak a helyszínen. Valamiféle segítséget kér, ami besegít a közterületfelügyelőknek, hiszen ezt egyedül nem győzik.

Kovács Eszter: Jól hallotta, hogy a rendőrök is kint vannak a területen folyamatosan?

Somodik Klára: Igen, akkor amikor kihívják Őket.

Kovács Eszter: Természetesen közvetítik a kérést Makádi Katalin rendőrkapitány asszonynak.

Megállapítja, hogy több kérdés, hozzászólás nem hangzik el, a napirendi pontot lezárja.

***5. napirendi pont:*** Javaslat a Pesterzsébeti Gyermekmosoly Óvoda
 intézményvezetői feladatainak ellátására vonatkozó pályázatok elbírálására

 Előadó: Kovács Eszter alpolgármester

Kovács Eszter: Megnyitja a napirendi pontot, kéri az Oktatási, Kulturális, Ifjúsági és Informatikai Bizottság véleményét.

Fekete Katalin: Az Oktatási, Kulturális, Ifjúsági és Informatikai Bizottság az írásos előterjesztésben szereplő II. határozati javaslat alapján Szima Krisztina intézményvezetői megbízásának elfogadását támogatja.

Schmidtné Buda Andrea: Jelzi, hogy a pályázók jelen vannak az ülésteremben.

Kovács Eszter: Megkérdezi a képviselő-testületet, hogy szeretnék-e meghallgatni a pályázókat?

Megállapítja, hogy a testület nem kívánja meghallgatni pályázó személyeket.

Megadja a szót Nemes László alpolgármesternek.

Nemes László: Szeretné mind a két pályázónak megköszönni az eddig munkáját. Sajnos nem tud mind a két pályázó örömmel felállni a mai nap végén, hiszen nem tudnak két vezetőt kinevezni, azonban ahogyan elhangzott az Oktatási, Kulturális, Ifjúsági és Informatikai Bizottság ülésén is, köszönet illeti őket az eddigi munkájukért. Azt kéri, hogy a továbbiakban is folytassák a saját posztjukon ezt a munkát. Maga a tény, hogy valaki az eddigi tapasztalata, felkészültsége, végzettsége alapján pályázik egy ilyen vezetői helyre, az önmagában is megtiszteltetés mind a személyre, mind a közösségre nézve.

Kovács Eszter: Szavazásra teszi fel az Oktatási, Kulturális, Ifjúsági és Informatikai Bizottság elhangzott javaslatának elfogadását, amely szerint az önkormányzat Szima Krisztinát bízza meg a Pesterzsébeti Gyermekmosoly Óvoda intézményvezetői feladatainak ellátásával az írásos előterjesztésben szereplő II. határozati javaslat szerint.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**197/2021. (VI. 17.) Ök. sz. határozat**

A Képviselő-testület

1. a Pesterzsébeti Gyermekmosoly Óvoda (1203 Budapest, Bíró Mihály u. 1.) magasabb vezetői, intézményvezetői feladatainak ellátásával 2021.
 augusztus 15. napjától 2026. augusztus 14. napjáig terjedő határozott
 időtartamra Szima Krisztinát bízza meg.

2. Szima Krisztina illetményét a közalkalmazottak jogállásáról szóló 1992. évi XXXIII. törvény, valamint a nemzeti köznevelésről szóló 2011. évi
 CXC. törvény vonatkozó rendelkezései alapján bruttó 572.571- Ft/hó
 összegben állapítja meg az alábbiak szerint:

Közalkalmazotti besorolása: Pedagógus II/7

Garantált illetmény: 301.455.- Ft

Intézményvezetői pótlék: 200.970.- Ft

ágazati pótlék: 30.146.- Ft

munkáltatói döntésen alapuló illetmény: 40.000.- Ft

**Összesen: 572.571.- Ft**

3. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2021. július 31.

Kovács Eszter: Szavazásra teszi fel Kuruczné Hegedűs Magdolna a Pesterzsébeti Gyermekmosoly Óvoda intézményvezetői megbízására vonatkozó az írásos előterjesztésben szereplő I. határozati javaslat elutasítását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**198/2021. (VI. 17.) Ök. sz. határozat**

A Képviselő-testület

Kuruczné Hegedűs Magdolna a Pesterzsébeti Gyermekmosoly Óvoda intézményvezetői feladatainak ellátására vonatkozó megbízását elutasítja.

Felelős: Szabados Ákos polgármester

Határidő: azonnal

Kovács Eszter: Megköszöni mindkét pályázó eddig végzett munkáját. További sok sikert kíván az új intézményvezető asszonynak. Kitartást, erőt és egészséget kíván ahhoz a sok feladathoz, amely rá vár. A napirendi pontot lezárja.

***6. napirendi pont:*** Javaslat bizottsági elnök visszahívására és új bizottsági elnök, valamint tanácsnokok megválasztására

 Előadó: Kovács Eszter alpolgármester

Kovács Eszter: Megnyitja a napirendi pontot, kéri a Jogi, Igazgatási és Közbiztonsági Bizottság véleményét.

Juhász Lajosné: A Jogi, Igazgatási és Közbiztonsági Bizottság az írásos előterjesztésben szereplő határozati javaslatok elfogadását támogatja.

Bánó Miklós: Személy szerint, ha valakivel valamiben megállapodik, akkor azt betartja teljesen függetlenül attól, hogy ez „hogy is van”. Úgy látja, hogy egy politikai kifizetőhellyé kezd változni egy fajta dolog, amit akkor kellett volna rendezni, amikor véget értek az önkormányzati választások. Semmi kifogása nincs a személyekkel kapcsolatosan, azzal, hogy Ők milyen posztot látnak el. Nem erről van szó. Emlékeztetőképpen felolvassa a 2019. október 24-ei bejegyzést, amely a Momentum pesterzsébeti oldalán volt látható. *„Azt tapasztaljuk, hogy a partneri viszony a választásokat követően megbomlott. Az MSZP és a DK hatalomgyakorlási stílusát a Momentum Mozgalom nem tudja magáévá tenni, így az önkormányzat közös irányítására nem látjuk érdemi lehetőségét a felkínált bizottsági elnöki tisztségeket nem vállaltuk el.”*  Személy szerint megérti, hogy ez így volt. Úgy látja most mégiscsak van egy folytatás, csak az a baj, hogy ezt nem abban a keretben tették meg, amit a választások során kellett volna, hanem egy újabb idő… késéssel tették meg, ami pénzügyi kérdés is. Amikor ilyet lát, akkor mindig felmerül benne, hogy úgy látszik a Kormány nem vett el elég pénzt az önkormányzatoktól, még maradt erre is.

Kovács Eszter: Megadja a szót Szőnyi Attila képviselőnek.

Szőnyi Attila: Természetesen be fognak számolni a nyilvánosságnak ugyanúgy, mint 2019-ben, ahogyan azt Bánó Miklós képviselő idézte. El fogják mondani, hogy mi történt azóta, és miért döntöttek így. Örömét fejezi ki, hogy Bánó Miklós képviselő követi a Momentum Mozgalom oldalát. A felszólalás alapján úgy értelmezi, hogy Bánó Miklós azt vizionálta, hogy az önkormányzatokat további megszorításokkal kellene illetni.

*/Bekiabálások/*

Kovács Eszter: Jelzi, hogy az ülést továbbra is Ő szeretné vezetni. Kéri, hogy akinek szót ad, az hallassa a hangját. Szót ad Juhász Lajosné képviselőnek.

Juhász Lajosné: Szőnyi Attila képviselő hozzászólásával kapcsolatosan elmondja, hogy Bánó Miklós képviselő hozzászólása véleménye szerint nem úgy hangzott, ahogyan azt Szőnyi Attila értelmezte, de ha valaki nem érti meg belőle a mondandót, akkor azt nagyon sajnálja. Javasolja, hogy az elnöki személycserére és a tanácsnoki helyekre vonatkozóan külön-külön szavazzak, mert úgy gondolja, hogy a választások utáni megegyezés a pártok között történt. Az, hogy éppen az a párt kit jelölt egy elnöki, vagy bizottsági posztra, azt természetesen meg tudja szavazni a Fidesz frakció, viszont a két tanácsnokot már nem kívánják megszavazni.

Kovács Eszter: Megjegyzi, hogy alapvetően is külön szándékozott szavaztatni a határozati javaslatokról. Megadja a szót Mach Péter képviselő úrnak, majd az Ő hozzászólását követően a vitát lezárja.

Mach Péter: A korábbi napirendi pontnál (SZMSZ módosítás) nemmel szavazott, mert voltak szakmai fenntartásai. Most személyi kérdésekről fognak dönteni, s erről azt gondolja, hogy eddig mindig úgy szavaztak, hogy megbíztak a frakciók jelölésében. Annyit tenne még hozzá, hogy Bánó Miklós képviselő hozzászólásában nem ért azzal egyet, hogy a kormány még vegyen el, mert hogy nem vett el eleget az önkormányzatoktól! Ezt azért a képviselő úr a lapoknak ne mondja hangosan!

Kovács Eszter: Megállapítja, hogy több kérdés, hozzászólás nem hangzik el, a vitát lezárja.

Szavazásra teszi fel annak elfogadását, hogy Nemesné Németh Judit képviselőt a Sportbizottság elnöki tisztségéből visszahívják és helyére Somodi Klára képviselőt választja meg a testület.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**199/2021. (VI. 17.) Ök. sz. határozat**

A Képviselő-testület

1. Nemesné Németh Judit képviselőt a Sportbizottság elnöki tisztségből visszahívja.
2. Somodi Klára képviselőt a Sportbizottság elnökének megválasztja.

Felelős: Szabados Ákos polgármester

Határidő: azonnal

Kovács Eszter: Szavazásra teszi fel annak elfogadását, hogy Szőnyi Attila képviselőt Településfejlesztési tanácsnoknak választja meg a képviselő-testület.

Megállapítja, hogy a jelenlévő 16 képviselő 12 igen 4 nem 0 tartózkodással elfogadja azt.

**200/2021. (VI. 17.) Ök. sz. határozat**

a képviselő-testület

Szőnyi Attila képviselőt megválasztja Településfejlesztési Tanácsnoknak.

Felelős: Szabados Ákos polgármester

Határidő: azonnal

Kovács Eszter: Szavazásra teszi fel annak elfogadását, hogy Nemesné Németh Judit képviselőt Állatvédelmi tanácsnoknak választja meg a képviselő-testület.

Megállapítja, hogy a jelenlévő 16 képviselő 12 igen 4 nem 0 tartózkodással elfogadja azt.

**201/2021. (VI. 17.) Ök. sz. határozat**

a képviselő-testület

Nemesné Németh Judit képviselőt megválasztja Állatvédelmi Tanácsnoknak.

Felelős: Szabados Ákos polgármester

Határidő: azonnal

***7. napirendi pont:*** Javasalt a Budapest XX. Kerületi Építési Szabályzat (KÉSZ) 2020/1 sz. módosításának jóváhagyására

 Előadó: Kovács Eszter alpolgármester

Kovács Eszter: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság a rendelet módosításának elfogadadását támogatja.

Kovács Eszter: Megállapítja, hogy több kérdés, hozzászólás nem hangzik el a vitát lezárja.

Szavazásra teszi fel a Környezetvédelmi és Városfejlesztési Bizottság elhangzott javaslatának elfogadását.

Megállapítja, hogy a jelenlévő 16 képviselő 14 igen 1 nem 1 tartózkodással elfogadja azt.

**Az önkormányzat**

**megalkotja 14/2021. (VI. 30.) önkormányzati rendeletét a Kerületi Építési Szabályzatról szóló 26/2015. (X.21.) önkormányzati rendelet módosításáról.**

***/****Juhák Tamás István képviselő 1620-kor elhagyja az üléstermet!/*

***8. napirendi pont:*** Javaslat a településkép védelméről szóló 17/2019. (V. 21.)
 önkormányzati rendelet módosításának jóváhagyására

 Előadó: Kovács Eszter alpolgármester

Kovács Eszter: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság a rendelet módosításának elfogadását támogatja.

Komoróczy László: Az előterjesztésben szerepel két családi ház, amelyet kivennének a védett listáról, mert időközben felújítást végeztek, így a védettényilvánítás okafogyottá vált. Ez egy engedélyezési folyamat, vagy ha a lakó úgy dönt, és akkor a védetté nyilvánítás csak úgy megszűnik? Abban az esetben nincs értelme a védettségnek, ha ez így egyszerűen csak megszűnhet.

R. Takács Eszter: Sajnálatos módon a településképi követelmények fenntartására nincs megfelelő rendelete az önkormányzatnak. Nincs semmilyen szankció, nem kell engedélyt kérni, semmilyen engedélyt adni. Úgy látja az emberek tisztelik a helyi védelmet, folyamatosan konzultálnak a felújítások során. A két épület közül az egyik majdnem összedőlt, itt nem egészen arról van szó, hogy nem tudták felújítani, hanem olyan rossz állapotban volt az épület, hogy nem lehetett vele mit csinálni. Nem kell nekik építési engedélyt adni, de aki felújít az jön, kérdez, sokszor a tervtanácsra is beviszik az éppen esedékes dolgot. Hangsúlyozza nincs az önkormányzat kezében semmi, amivel szankciót alkalmazhatnak.

Komoróczy László: Lehetne szankciót alkalmazni? Ez az önkormányzaton múlik?

R. Takács Eszter: Lehetne, ha akarnák, de ilyen jellegű rendeletet nem hozott az önkormányzat.

Ettvel Zoltán Jenő: Alapvetően ez a rendelet a településkép védelméről szól. Egyre többször látható, hogy a díszítőelemek, különböző építészeti dolgok, amelyek szebbé tehetik az épületet egyszerűen eltűnnek. Nincs erre semmi szankció, hogy ezek az épületek ne változzanak meg, ne tűnjenek el?

R. Takács Eszter: Sajnos nincs semmi. Azt látni kell, hogy a régi házak hőtechnikája nem felel meg a mai előírásoknak, és ott kezdődik a tagozatok leszedése, hogy hőszigetelik kívülről a házakat. Az önkormányzat által felújított házak esetében mindenhol ez történt. Talán a mi házunk táján kellene először körül nézni. Az emberek mindent megpróbálnak, belülről hőszigetelnek, mindent megtesznek, a védettség megtartásra törekszenek. Örülnek, ha ilyen házban lakhatnak. Sajnos az anyagi helyzetük miatt sokszor nem tudnak mit csinálni, mert a mai előírásoknak nem felel meg az épület.

Szőnyi Attila: Érthető a feladat, hogy szankcionálásra vonatkozó rendeletet kellene alkotni, viszont ennek kétoldalúnak kellene lennie. Támogassák azt, hogy a helyi védettségű épületeket újítsák fel a lakók, s ehhez viszont az önkormányzatnak támogatást is kellene nyújtania, hogy ne csak számon kérjék a felújítását, hanem az önkormányzat is tegyen azért, hogy a műemlékek, a védett épületek is megmaradhassanak.

R. Takács Eszter: Egyetért ezzel, ezért tették be a fővárosi védett épületeket is a listába, mert azt is látni kell, hogy huszonöt épülettel bővült a TKR-ben lévő védett épületek száma. Benne van a városgazdálkodási tervben, a helyi védett épületek támogatása. Örülne, ha erre minden évben pályázatot írhatnának ki, vagy bármilyen más módon támogatnák azt, aki felújítja a védett épületet.

Kovács Eszter: Megállapítja, hogy több kérdés, hozzászólás nem hangzik el, a vitát lezárja.

Szavazásra teszi fel a Környezetvédelmi és Városfejlesztési Bizottság elhangzott javaslatának elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**Az önkormányzat**

**megalkotja 15/2021. (VI. 30.) önkormányzati rendeletét a Kerületi Építési Szabályzatról szóló 26/2015. (X.21.) önkormányzati rendelet módosításáról.**

***9. napirendi pont:*** Javaslat a XXXII. nyári olimpiára kvalifikált sportoló
 támogatására

 Előadó: Kovács Eszter alpolgármester

Kovács Eszter: Megnyitja a napirendi pontot, kéri a Sportbizottság és a Pénzügyi Bizottság véleményét, amelyet még Nemesné Németh Judit volt bizottsági elnök mond el.

Nemesné Németh Judit: A Sportbizottság az előterjesztésben szereplő határozati javaslat elfogadását támogatta.

Bánó Miklós: A Pénzügyi Bizottság az előterjesztésben szereplő határozati javaslat elfogadását támogatta.

Fekete László: A sportolóhoz a határozatban szereplő összeg nagyon méltatlan. Kéri, hogy legalább megközelítőleg a képviselői tiszteletdíjakhoz emeljék fel egy olimpia résztvevő díjazását.

Szőnyi Attila: A frakció részéről támogatnák azt, hogy a képviselői alapdíj legyen a juttatás alapja.

Nemes László: A Demokratikus Koalíció részéről támogatják a Fekete László és Szőnyi Attila által tett javaslatot.

*/Szabados Ákos polgármester és Juhák Tamás István képviselő 1626-kor visszatér az ülésterembe!/*

Kovács Eszter: A képviselői alapdíj összegéről beszélnek most, ez mindenki számára egyértelmű. Megállapítja, hogy több kérdés, hozzászólás nem hangzik el a vitát lezárja.

Szavazásra teszi fel Fekete László és Szőnyi Attila képviselők elhangzott módosító javaslatával egyidejűleg az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**202/2021. (VI. 17.) Ök. sz. határozat**

a képviselő-testület

1. Szőke Alexet - **az** Erzsébeti Spartacus Munkás Testedző Kör **olimpiai
 kvótát szerzett sportolóját -** 2021. július 01. napjától kezdődően 1 év
 időtartamra, a képviselői alapdíj összegének megfelelő **havi** bruttó
 220.800,-Ft, azaz bruttó kétszázhúszezer-nyolcszáz forint
 támogatásban részesíti.

 A támogatást és annak munkáltatót terhelő járulékát -2021. évben hat
 hónapra, összesen 1.530.144 Ft-ot- az Önkormányzat
 2021. évi költségvetéséről szóló 3/2021. (II.09.) önkormányzati rendelet
 2.5.melléklet átalános tartalék sorról biztosítja.

 A támogatás és a munkáltatót terhelő járulék 2022. évre vonatkozó fedezetét az önkormányzat 2022. évre szóló költségvetésébe betervezi.

1. felkéri a polgármestert a támogatási szerződés aláírására és a szükséges intézkedések megtételére.

Felelős: Szabados Ákos polgármester

Határidő: adott

Kovács Eszter: Az ülés vezetését átadja Szabados Ákos polgármester részére.

Szabados Ákos: Az ülés vezetését átveszi.

***10. napirendi pont:*** Javaslat Pesterzsébet Önkormányzata Gazdasági Működtető és Ellátó Szervezet (GAMESZ) Alapító Okiratának
 módosítására

 Előadó: Szabados Ákos polgármester

Szabados ÁKos: Megnyitja a napirendi pontot, kéri a Pénzügyi Bizottság véleményét.

Bánó Miklós: A Pénzügyi Bizottság az előterjesztésben szereplő határozati javaslat elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**203/2021. (VI. 17.) Ök. sz. határozat**

a képviselő-testület

1. az 1. és 2. melléklet szerint elfogadja Pesterzsébet Önkormányzata
 Gazdasági Működtető és Ellátó Szervezet (1201 Budapest, Baross utca 73- 77.) alapító okiratát Módosító okiratot, valamint az egységes szerkezetbe
 foglalt Alapító Okiratát;
2. felkéri a polgármestert a szükséges intézkedések megtételére és egyben
 felhatalmazza a Magyar Államkincstár esetleges hiánypótlási
 felszólításának teljesítésére azzal, hogy a hiánypótlás teljesítése jelen
 határozattal nem lehet ellentétes és az alapító okiratot lényegi -
 helyreigazítási kérdésnek nem minősülő - kérdésekben nem módosíthatja.

Felelős: Szabados Ákos polgármester

Határidő: azonnal

*/A módosító okirat, valamint az egységes szerkezetbe foglalt Alapító Okirat a jegyzőkönyv mellékletét képezi!/*

***11. napirendi pont:*** Javaslat a Jahn Ferenc Dél-pesti Kórház támogatására

 Előadó: Szabados Ákos polgármester

Szabados ÁKos: Megnyitja a napirendi pontot, kéri az Egészségügyi Bizottság és a Pénzügyi Bizottság véleményét.

Kellner Katalin: Az Egészségügyi Bizottság az előterjesztésben szereplő határozati javaslat elfogadását támogatta.

Bánó Miklós: A Pénzügyi Bizottság az előterjesztésben szereplő határozati javaslat elfogadását támogatta.

Juhász Lajosné: A Fidesz frakció nevében javasolja, hogy a kórház által eredetileg kért hárommillió forintot adják meg számukra.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja. Először a Fidesz frakció módosító javaslatának elfogadásáról szavaztat.

Szavazásra teszi fel a Fidesz frakció elhangzott módosító javaslatának elfogadását, amely szerint az önkormányzat 3 millió forinttal támogatja a Jahn Ferenc Dél-pesti Kórház és Rendelőintézetet.

Megállapítja, hogy a jelenlévő 17 képviselő 4 igen 0 nem 13 tartózkodással elutasítja azt.

Szavazásra teszi az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**204/2021. (VI. 17.) Ök. sz. határozat**

a képviselő-testület

1. a Jahn Ferenc Dél-pesti Kórház és Rendelőintézetet (1204 Budapest, Köves u. 1.) bruttó 1.500.000- Ft azaz egymillió- ötszázezer forint támogatásban részesíti, - amely összeg tartalmazza a munkáltató által fizetendő
 munkaadókat terhelő járulék és szociális hozzájárulási adót is – melynek
 fedezetét az Önkormányzat 2021. évi költségvetéséről szóló 3/2021. (II.09.) önkormányzati rendelet 2.5. melléklet átalános tartalék sorról biztosítja az Önkormányzat.
2. a támogatás kizárólag az intézményben kiemelkedő munkát végző
 egészségügyi dolgozók Semmelweis - napi jutalmazására fordítható,
 melyről Támogatási Szerződést kell kötni és elszámolás köteles.
3. felkéri a polgármestert a szükséges intézkedések megtételére.

Felelős: Szabados Ákos polgármester

Határidő: 2021. június 30.

***12. napirendi pont:*** Javaslat a 060/2020. (VII. 02.) Ök. sz. határozattal
 elfogadott közép és hosszú távú vagyongazdálkodásiterv
 felülvizsgálatára

 Előadó: Szabados Ákos polgármester

Szabados Ákos: Megnyitja a napirendi pontot, kéri a Gazdasági, valamint a Környezetvédelmi és Városfejlesztési Bizottság véleményét.

Fekete Katalin: A Gazdasági Bizottság a Környezetvédelmi és Városfejlesztési Bizottsággal egyetértve az alábbi módosításokat javasolja. A 4.1.24. szövegszerű módosítását javasolják Ettvel Zoltán képviselő megfogalmazásában, amelyet a képviselő úr későbbi hozzászólásában ismertet. A 4.1.30. pont törlését javasolja (bérlakáslakás állomány bővítése külső forrás bevonásával, bérlakásprogram kidolgozása.). A 4.1.31. pont módosítását kéri az alábbi szövegre: „a költségvetés vizualizáció megvalósítása”. A 4.2.34. Gubacs városrészre készített közlekedési szabályozási felülvizsgálat alapján forgalomtechnikai módosítások bevezetése kerüljön át a középtávú tervbe. A 4.2.35. a Tátra tér és közvetlen környezetére készített részletes közlekedési szabályozási vizsgálatot is tartalmazó környezetátalakítási és forgalomtechnikai terv alapján forgalomtechnikai módosítások bevezetése kerüljön át a középtávú tervbe. A 4.3.36. a Gubacs városrészre készített csapadékvíz elvezetési koncepció a tervek alapján új olajfogó műtárgyépítéssel a csapadékelvezetési problémák megoldása kerüljön át a középtávú tervbe.

A maga nevében a 4.1.30. pont átfogalmazását javasolja úgy, hogy az bérlakás építési program előkészítése legyen.

Mach Péter: A Gazdasági Bizottság elhangzott javaslataival a Környezetvédelmi és Városfejlesztési Bizottság is egyetért, illetve a 4.1.24. pont módosítására vonatkozóan felkérték Ettvel Zoltán Jenő képviselőt, hogy készítsen szövegszerű javaslatot a képviselő-testületi ülésre.

Ettvel Zoltán Jenő: A 4.1.24. pont a Budapesti Vegyiművek Illatos úti telephelyével foglalkozik, a következő szövegezéssel: „Fel kell hívni a kormány és az illetékes szervek figyelmét a kármentesítés szükségességére.” Az említettek helyett a következőt javasolja: „Önkormányzatunk kezdeményezzen összefogást az érintett környező kerületekkel, vagy kérje a főváros segítségét a kármentesítési folyamatot illetően.”

Sok év után végre meg kell szabadulnunk ettől a káros kémiai szennyeződéstől. A kármentesítésre hatalmas lakossági igény mutatkozik.

Szabados Ákos: Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását azzal, hogy a közép- és hosszú távú felülvizsgált Vagyongazdálkodási tervet az elhangzott javaslatokkal módosítják.

Megállapítja, hogy a jelenlévő 17 képviselő 13 igen 0 nem 4 tartózkodással elfogadja azt.

**205/2021. (VI. 17.) Ök. sz. határozat**

a képviselő-testület

elfogadja Budapest Főváros XX. kerület Pesterzsébet Önkormányzatának közép (2020-2022.) és hosszú távú (2020-2024.) felülvizsgált Vagyongazdálkodási Tervét, mely a határozat mellékletét képezi.

Felelős: Szabados Ákos polgármester

Határidő: azonnal

*/A közép (2020-2022.) és hosszú távú (2020-2024.) felülvizsgált Vagyongazdálkodási Terv a jegyzőkönyv mellékletét képezi!/*

***13. napirendi pont:*** Javaslat az Erzsébeti Spartacus Munkás Testedző Kör
 Sportegyesület 2020. évi beszámolóinak elfogadására a
 Hullám Csónakházak, a Pesterzsébeti Uszoda, valamint a
 Pesterzsébeti Jégcsarnok vonatkozásában

 Előadó: Szabados Ákos polgármester

Szabados Ákos: Megnyitja a napirendi pontot, kéri a Gazdasági, valamint a Sportbizottság véleményét.

Fekete Katalin: A Gazdasági Bizottság a beszámolók elfogadását támogatta.

Nemesné Németh Judit: A Sportbizottság a beszámolók elfogadását javasolta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**206/2021. (VI. 17.) Ök. sz. határozat**

a képviselő-testület

1. elfogadja az Erzsébeti Spartacus Munkás Testedző Kör Sportegyesület által szolgáltatási koncesszió keretében üzemeltetett Hullám Csónakházak
 üzemeltetésére vonatkozó 2020. évi beszámolóját.
2. elfogadja az Erzsébeti Spartacus Munkás Testedző Kör Sportegyesület által szolgáltatási koncesszió keretében üzemeltetett Pesterzsébeti Uszoda
 üzemeltetésére vonatkozó 2020. évi beszámolóját.
3. elfogadja az Erzsébeti Spartacus Munkás Testedző Kör Sportegyesület által szolgáltatási koncesszió keretében üzemeltetett Pesterzsébeti Jégcsarnok
 üzemeltetésére vonatkozó 2020. évi beszámolóját.

Felelős: Szabados Ákos polgármester

Határidő: adott

***14. napirendi pont:*** Javaslat a Bp. XX. Kossuth Lajos u. 68. szám alatti
 lakóingatlan (172404 hrsz) hasznosítása érdekében
 lefolytatott pályázat eredményének megállapítására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Fekete Katalin: A Gazdasági Bizottság az előterjesztésben szereplő határozati javaslat 1. változatának elfogadását támogatja.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat 1. változatának elfogadását támogatja, mivel a pályázat érvényes és eredményes volt.

Bánó Miklós: A Pénzügyi Bizottság az előterjesztésben szereplő határozati javaslat 1. változatának elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat 1. változatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**207/2021. (VI. 17.) Ök. sz. határozat**

a képviselő-testület

**I.** a **dr. Katona Beatrix** (1205 Budapest, Köteles u. 36.) által 2021. május 7- én benyújtott, majd 2021. május 17-én hiánypótolt, a Bp. XX. Kossuth Lajos u. 68. szám alatti ingatlan (172404 hrsz) megvásárlására vonatkozó
 **pályázatát** **érvényesnek** nyilvánítja.

**II.** a 081/2021. (II.25.) Ök. számú határozat alapján kiírt, a Bp. XX. Kossuth Lajos u. 68. szám alatti ingatlan értékesítésére vonatkozó **pályázati eljárást** **eredményesnek** nyilvánítja és megállapítja, hogy az **eljárás nyertese dr. Katona Beatrix** (1205 Budapest, Kossuth Lajos u. 68.) pályázó lett, aki az eljárásban egyedül tett ajánlatot, így az ingatlant **dr. Katona Beatrix
 részére** a pályázó pályázatában megajánlott vételáron, **37.000.000,- Ft
 összegű vételár megfizetése ellenében**, a pályázati felhívásban
 meghatározott – és a pályázó pályázatában tett nyilatkozatával elfogadott – feltételekkel **értékesíti.** Tekintettel arra, hogy az ingatlan lakóingatlan (az ingatlannyilvántartás szerint lakóház, udvar megjelölésű felépítményes
 ingatlan), a vételárat általános forgalmi adó nem terheli.

**III.** felkéri a polgármestert, hogy a határozat végrehajtása érdekében a
 szükséges intézkedéseket tegye meg, az adásvételi szerződést az
 Önkormányzat képviseletében a döntés meghozatalát követő 30 napon belül írja alá, és az elővásárlási jog gyakorlására jogosultakat (Magyar Államot, valamint Budapest Főváros Önkormányzatát) az adásvételi szerződés
 aláírását követően nyilatkozattételre hívja fel.

## Felelős: Szabados Ákos polgármester

Határidő: adott

***15. napirendi pont:*** Javasalt tulajdonosi hozzájárulás megadására a Budapest
 XX. kerület, Ady Endre u. 98. szám alatti iskola ingatlanára riasztó végpont telepítésére

 Előadó: Szabados Ákos polgármester

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja. Amennyiben jól emlékszik Szőnyi Attila képviselő korábban elmondta a bizottsági véleményt, és az azzal kapcsolatos további teendőket.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 16 igen 0 nem 1 tartózkodással elfogadja azt.

**208/2021. (VI. 17.) Ök. sz. határozat**

a képviselő-testület

I. Budapest Főváros XX. kerület Pesterzsébet Önkormányzata kizárólagos
 tulajdonában lévőBudapest XX. Ady Endre u. 98. szám alatt lévő
 (171190/11 hrsz) alatti ingatlanon létesítendő riasztó végpont
 (sziréna azonosító XX-027) telepítéséhez a tulajdonosi hozzájárulását
 megadja azzal, hogy a szirénát közterületről, sportpályáról nem
 látható módon kell elhelyezni, az attika szélétől legalább 2, 5 méterre.

II. felkéri a polgármestert, hogy határozat végrehajtása érdekében a szükséges intézkedéseket tegye meg, a határozat mellékletét képező adatlapot,
 valamint – a határozat I. pontjában meghatározott feltétellel kiegészítve – az előzetes tulajdonosi hozzájárulás nyilatkozatot, és erre vonatkozó
 megkeresés esetén a szolgalmi jog alapítására vonatkozó
 megállapodást írja alá.

Határidő: adott

Felelős: Szabados Ákos polgármester

*/A BM adatlap és az előzetes tulajdonosi hozzájárulás a jegyzőkönyv mellékletét képezi!*

*/Bánó Miklós 1637-kor elhagyja az üléstermet!/*

***16. napirendi pont:*** Javaslat megállapodás megkötésére a DHK Zrt-vel

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Komoróczy László: A Pénzügyi Bizottság az előterjesztésben szereplő határozati javaslat elfogadását támogatja.

Nagy László Simonné: A Szociális Bizottság az előterjesztésben szereplő határozati javaslat elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**209/2021. (VI. 17.) Ök. sz. határozat**

a képviselő-testület

1. a DHK Hátralékkezelő és Pénzügyi Szolgáltató Zrt-vel (1034 Budapest, Szőlő u. 38-40.) az önkormányzati lakások és nem lakás céljára szolgáló helyiségek bérlői által felhalmozott távhődíj-hátralékból eredő tőkekövetelés megvásárlására 3 évre szólóan keretszerződést köt azzal a feltétellel, hogy a DHK Zrt. a tőkekövetelést terhelő kamat- és kezelési díj követelést elengedi, valamint a tőkekövetelés összegéből 5% tőkekedvezményt biztosít.

 A Képviselő-testület úgy dönt, hogy a határozat végrehajtása érdekében a 2022. évi költségvetésben 1.000.000,- Ft összegű előirányzat biztosítására előzetes kötelezettséget vállal a DHK Hátralékkezelő és Pénzügyi Szolgáltató Zrt-vel kötendő egyedi megállapodás megkötése érdekében, és előzetes kötelezettséget vállal arra, hogy 2023–2024. évi költségvetéseiben a szükséges előirányzatot biztosítja a keretszerződés teljesítése érdekében.

1. felkéri a polgármestert, hogy a határozat végrehajtása érdekében a szükséges intézkedéseket tegye meg, a keretszerződést, valamint az egyedi megállapodást a DHK Zrt-vel kösse meg.
2. felkéri a polgármestert, hogy a 2023-2024. éves költségvetés tervezése során a keretszerződés alapján az egyedi megállapodások megkötéséhez szükséges előirányzat tervezéséről gondoskodjon, és a 2023-2024. években az egyedi megállapodásokat külön képviselő-testületi döntés nélkül írja alá.
3. felkéri a polgármestert, hogy a döntésről a DHK Hátralékkezelő és Pénzügyi Szolgáltató Zrt-t értesítse, a határozat végrehajtása érdekében a szükséges intézkedéseket megtegye.

# Felelős: Szabados Ákos polgármester

Határidő: 2021. szeptember 30.

***17. napirendi pont:*** Javaslat lakossági sütőolaj gyűjtőpontok helyének
 kijelölésére

 Előadó: Szabados Ákos polgármester

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**210/2021. (VI. 17.) Ök. sz. határozat**

a képviselő-testület

1. a környezettudatos szemléletformálás következő lépéseként 14 db lakossági használt sütőolaj gyűjtőpontot hoz létre az alábbiak szerint:

|  |  |  |
| --- | --- | --- |
| **Ssz.** | **Intézmény neve** | **Gyűjtőpont cím** |
| 1. | CSILI Művelődési Központ  | 1201 Budapest, Baross utca 55. |
| 2. | Tátra téri piac | 1204 Budapest, Tátra tér |
| 3. | Vörösmarty téri piac | 1201 Budapest, Vörösmarty tér |
| 4. | Pesterzsébeti Hullám Csónakházak | 1203 Budapest, Vízisport utca 12-18. |
| 5. | Pesterzsébet Önkormányzat Szociális Foglalkoztató | 1201 Budapest, Baross utca 91-95. |
| 6. | Pesterzsébet Önkormányzata HSZI – Család- és Gyermekjóléti Központ | 1203 Budapest, Pázsitos sétány 7. |
| 7. | Pesterzsébet Önkormányzata HSZI – Foglalkoztatási Központ | 1202 Budapest, Csallóköz utca 28. |
| 8. | Pesterzsébet Önkormányzata HSZI – Vágóhíd utcai Szociális Szolgáltató Központ | 1201 Budapest. Vágóhíd utca 26. |
| 9. | Pesterzsébeti Baross Német Nemzetiségi Óvoda | 1201 Budapest Baross utca 79. |
| 10. | Pesterzsébeti Gézengúz Óvoda | 1202 Budapest, Zalán utca 11. |
| 11. | Pesterzsébeti Gézengúz Óvoda Gyöngyszem Tagóvoda | 1201 Budapest, Vörösmarty utca 91. |
| 12. | Pesterzsébeti Nyitnikék Óvoda Békaporonty Tagóvoda | 1203 Budapest, Csepeli átjáró 10/A |
| 13. | Pesterzsébeti Kerekerdő Óvoda | 1205 Mártonffy utca 76-84 |
| 14. | Pesterzsébeti Kerekerdő Óvoda Bóbita Tagóvoda | 1204 Budapest, Kalmár Ilona sétány 1. |

1. a határozat I. pontjának 1-8 soraiban meghatározott gyűjtőpontokon összegyűjtött sütőolaj mennyisége alapján az Önkormányzat költségvetési számlájára befolyó összeget a kerület fáinak, fasorainak fenntartására (fasorfenntartás, csemetefa öntözés és karózás) célra kívánja felhasználni, a határozat I. pontjának 9-14. soraiban meghatározott óvodai helyszíneken gyűjtött sütőolaj mennyisége alapján befolyó összeget pedig a programban részt vevő óvodák között kívánja felosztani.
2. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

***18. napirendi pont:*** Javaslat a JCDecaux Hungary Zrt. által létesítendő utasvárók új helyszíneire vonatkozó 157/2020. (X. 22.) Ök. számú
 határozat módosítására, és a 146/2021. (IV. 01.) Ök. számú határozat visszavonására

 Előadó: Szabados Ákos polgármester

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**211/2021. (VI. 17.) Ök. sz. határozat**

a képviselő-testület

1. a 146/2021. (IV.01.) Ök. sz. határozatát visszavonja.

II. a 157/2020. (X.22.) Ök. sz. határozat

* I. pontjában lévő táblázat 4. sorában szereplő helyszínt – lakossági panasz miatt – „Bp. XX. Nagysándor József utca 167/C. szám előtt”-ről „Bp XX. Királyhágó utca – Virág Benedek utca 77. szám előtt”-re módosítja.
* I. pontjában lévő táblázat 12. sorában szereplő helyszínt – a buszöböl kialakítás érdekében – „Bp. XX. Mártírok útja 1. szám előtt”-ről „Nagysándor József utca 20.számmal szemben”-re módosítja.
* II. pontjában lévő táblázat 6. sorában szereplő helyszínt – lakossági panasz miatt – „Bp. XX. Helsinki út, Csepeli átjáró befelé”-ről „Bp. XX. Helsinki út - Pesterzsébet felső megálló”-ra módosítja.

III. felkéri a polgármestert, hogy a határozat végrehajtása iránt intézkedjen, a JCDecaux Hungary Zrt-t az utasvárók jóváhagyott új helyszíneiről
 tájékoztassa.

Felelős: Szabados Ákos polgármester

Határidő: 2021. június 30.

***19. napirendi pont:*** Javaslat a Budapest XX. Dessewffy utca 56. (Vécsey utca 16- 22.) szám alatti (176715 hrsz) helyiség ismételt használatba adására

 Előadó: Szabados Ákos polgármester

Szabados Ákos: Megnyitja a napirendi pontot, kéri a Gazdasági Bizottság véleményét.

Fekete Katalin: A Gazdasági Bizottság javasolja, hogy a döntést halassza el a képviselő-testület. A Gazdasági Bizottság tartson helyszíni bejárást és az előterjesztés tárgyában a helyszíni bejáráson tett megállapítások ismeretében a későbbiekben döntsön.

Szabados Ákos: A napirendi pontot szavazás nélkül lezárja, és a 2021. július 15-ei ülésére újra előterjeszti.

***20. napirendi pont:*** Javaslat a Budapest XX. Nagysándor József u. 118. szám
 alatti ingatlan értékesítése érdekében lefolytatott pályázati eljárás eredményének megállapítására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Fekete Katalin: A Gazdasági Bizottság az előterjesztésben szereplő határozati javaslat 1. pontját, valamint a határozati javaslat 2/2. alternatívájának elfogadását támogatja úgy, hogy az épület bontása tárgyában is egy költségbecslést készíttessenek. Ahogy a bizottsági ülésén R. Takács Eszter elmondta, hozzák helyzetbe a telket.

Komoróczy László: A Pénzügyi Bizottság a határozati javaslat 2/2. alternatívájának elfogadását támogatja.

Mach Péter: A Környezetvédelmi Bizottság az előterjesztésben szereplő 1., valamint 2/2. határozati javaslat elfogadását támogatta azzal a kiegészítéssel, hogy készüljön arról is felmérés, hogy mennyibe kerülne az adott ingatlan „helyzetbe hozása”, és a szükséges bontási munkálatok elvégzése.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel a bizottsági javaslatoknak megfelelően az előterjesztésben szereplő 1. határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**212/2021. (VI. 17.) Ök. sz. határozat**

a képviselő-testület

a **Budapest XX. Nagysándor József u. 118.** szám alatti (176170 hrsz) ingatlan értékesítése érdekében lefolytatott pályázati eljárást – tekintettel arra, hogy a pályázati felhívásban meghatározott benyújtási határidő lejártáig nem érkezett pályázat – **eredménytelennek nyilvánítja**.

Felelős: Szabados Ákos polgármester

Határidő: azonnal

Szabados Ákos: Szavazásra teszi fel a bizottságok módosító javaslatával egyidejűleg az előterjesztésben szereplő 2/2. határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**213/2021. (VI. 17.) Ök. sz. határozat**

a képviselő-testület

**I.** nyílt pályázat útján kívánja értékesíteni a 1202 Budapest **Nagysándor József utca 118. szám alatti, 176170 hrsz-ú**, ingatlan-nyilvántartás szerint „kivett, gazdasági épület, udvar, söröző” megnevezésű 1077 m2 alapterületű (felépítmények redukált alapterülete 342 m2) ingatlant, ezért felkéri a polgármestert, hogy a CPR-Vagyonértékelő Kft. 2020. június 25-én kelt értékbecslésében meghatározott piaci-forgalmi értéket – tekintettel az értékbecslés elkészítését követően eltelt időre – aktualizáltassa, és adjon tájékoztatást az ingatlanon lévő felépítmények bontási költségéről is.

**II.** felkéri a polgármestert, hogy a határozat végrehajtása érdekében a szükséges intézkedéseket tegye meg és a felülvizsgált értékbecslés átvételét követően az ingatlan értékesítésére vonatkozó javaslatot terjessze a Képviselő-testület ülése elé.

Felelős: Szabados Ákos polgármester

Határidő: azonnal

***21. napirendi pont:*** Javaslat az Erzsébeti Spartacus Munkás Testedző Kör
 (ESMTK) támogatására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Nemesné Németh Judit: A Sportbizottság az előterjesztésben szereplő határozati javaslat elfogadását támogatta.

Komoróczy László: A Pénzügyi Bizottság az előterjesztésben szereplő határozati javaslat elfogadását támogatta.

Mach Péter: Felkéri Szabados Ákos polgármestert és Harót Jánost, az ESMTK elnökét, hogy gondolják végig újra a szanuák működését, s úgy biztosítsák azt, hogy az úszók, sportolók igényeit elégítsék ki elsősorban, és a hozzá tartozó wellness működését pedig gondolják át. Amennyiben szükséges, akkor építsék át, helyezzék át az elemeket, hiszen nem használják ki eléggé, miközben, akik úszni járnak azoknak jó volna, ha más helyen legalább a szauna működne. Ez ne csak ideiglenesen, hanem hosszabb távon is növelje az öltözők területét, de lehessen a szaunát is használni az úszóknak. Az öltözők területén pedig javasolja, hogy képviseljék azt, hogy a Zodony utcai focipálya esetében ennek ellenkezőjét gondolják végig. Elfogadták és el is kezdődik a beruházása az új öltözők építésének. A most megkezdett új öltöző-épületek mellett valóban a régi épület teljes rekonstrukciója fontos-e? Az önkormányzat annyi anyagi támogatást nem tud adni, hogy ott is a 30 %.-ot biztosítsa. Gondolják ezt még egyszer végig. Természetesen a határozati javaslat elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**214/2021. (VI. 17.) Ök. sz. határozat**

a képviselő-testület

1. az Erzsébeti Spartacus Munkás Testedző Kört (1204 Budapest, Ady Endre u. 150.) 22.000.000- Ft azaz Huszonkét-millió forint támogatásban részesíti, melynek fedezetét az Önkormányzat 2021. évi költségvetéséről szóló
 3/2021. (II.09.) önkormányzati rendelet 2.5. melléklet átalános tartalék
 sorról biztosítja.
2. a támogatás kizárólag az Erzsébeti Spartacus Munkás Testedző Kör és
 létesítményeinek működtetésével kapcsolatos költségre fordítható, melyről támogatási szerződést kell kötni és elszámolás köteles.
3. felkéri a polgármestert a támogatási szerződés aláírására és a szükséges
 intézkedések megtételére.

Felelős: Szabados Ákos polgármester

Határidő: adott

***22. napirendi pont:*** Javaslat diákok nyári foglalkoztatásának támogatására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Komoróczy László: A Pénzügyi Bizottság az előterjesztésben szereplő határozati javaslat elfogadását támogatta.

Nagy László Simonné: Az Egészségügyi Bizottság az előterjesztésben szereplő határozati javaslat elfogadását támogatta.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslat elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**215/2021. (VI. 17.) Ök. sz. határozat**

a képviselő-testület

1. támogatja 2021. július 1. és 2021. augusztus 31. között 20 fő diák nyári
 foglalkoztatását Pesterzsébet Önkormányzatának Szociális
 Foglalkoztatójánál,
2. jóváhagyja a Budapest Főváros Kormányhivatala XX. Kerületi Hivatala
 Foglalkoztatási Osztálytól igényelt támogatás keretszámait az alábbi
 táblázatban foglaltak szerint azzal, hogy a diákok nyári foglalkoztatása bér és járulékainak finanszírozása 100 %-os mértékben a Budapest Főváros
 Kormányhivatala XX. Kerületi Hivatala Foglalkoztatási Osztály
 támogatásával történik az alábbi táblázatban foglaltak szerint:

|  |
| --- |
| **Nyári Diákmunka 2021.****2021. július 01-augusztus 31-ig** |
| Megnevezés | Engedélyezett támogatás 100% | Felügyeleti szerv önrésze 0 % | Foglalkoztatás költségei összesen |
| Személyi juttatás Ft | 5.022.000 Ft | 0 Ft  | 5.022.000 Ft |
| Munkaadókat terhelő járulékok, szociális hozzájárulási adó Ft | 778.410 Ft | 0 Ft | 778.410 Ft |
| költségek összesen Ft | 5.800.410 Ft | 0 Ft | 5.800. 410 Ft |

3. felkéri Pesterzsébet Önkormányzatának Szociális Foglalkoztatóját, hogy a
 diákok foglalkoztatásához kapcsolódó rövid határidejű kisegítő
 munkákat szervezze meg,

4. felkéri a polgármestert, valamint Pesterzsébet Önkormányzatának Szociális Foglalkoztatója intézményvezetőjét a szükséges intézkedések megtételére.

Felelős: Szabados Ákos polgármester

Határidő: adott

***23. napirendi pont:*** Tájékoztató a H6/H7 hévfejlesztési projekt ügyében

 Előadó: Szabados Ákos polgármester

Szabados Ákos: Megnyitja a napirendi pontot, megadja a szót Mach Péter, a Környezetvédelmi és Városfejlesztési Bizottság elnöke számára.

Mach Péter: A Környezetvédelmi és Városfejlesztési Bizottság a tájékoztatót meghallgatta. Megköszöni az FTP-tárhelyre felkerült levelet, amely Serbán Viktor közlekedési szakértő által javasolt kérdéseket, és felvetéseket tartalmazza. Nagyon fontos mind zajvédelmi, mind közlekedési szempontból a H6-os HÉV ezirányú fejlesztése, de az is, hogy ezt továbbgondolják.

Szabados Ákos: Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja. Megköszöni a részvételt, az ülést bezárja.

*/A képviselő-testületi ülés 1639-kor ért véget./*

K.m.f.

 **Szabados Ákos**  **dr. Demjanovich Orsolya**  polgármester  jegyző